"Локомотив"лар, "вагон"лар, рельсларга "лом" тиқадиганлар — улар кимлар? Кластерларнинг тараққиётдаги аҳамияти ҳақида батафсил суҳбат - Халқ сўзи\n11:35 25 Февраль 2021 Кластер\nЎзбекистонда агросаноат истиқболи иқтисодий ислоҳотларнинг янги босқичида шаклланган инновацион тизим — кластерлар билан боғланмоқда. Давлатимиз раҳбарининг таъбири билан айтганда, «Кластер ва манфаатдорлик — Ўзбекистон қишлоқ хўжалигининг келажаги. Илм-фан ва инновацияларни жорий этмай туриб, бу соҳани рақобатбардош қилиб бўлмайди».\nБироқ кейинги пайтда ижтимоий тармоқларда ишлаб чиқаришнинг кластер усули ҳақида салбий фикрлар ҳам айтилмоқда. Хўш, бу гап-сўзлар қанчалик асосли? Кластер усулининг афзалликлари нимадаю, уни агросаноат жабҳасига кенг татбиқ қилишга қандай эҳтиёж сезилди?\nМухбиримиз шу каби саволларга жавоб олиш мақсадида Ўзбекистон пахта-тўқимачилик кластерлари уюшмаси раиси, иқтисодиёт фанлари доктори, сенатор Муртазо РАҲМАТОВга мурожаат қилди.\n— Суҳбатимизни кўпчиликни қизиқтирган савол билан бошласак. Айтинг-чи, аграр соҳани модернизация ва диверсификация қилиш жараёнида нима учун айнан кластер усулидан фойдаланилмоқда?\n— Ҳар қандай янгилик кун келиб эскириши, ўз аҳамиятини йўқотиши оддий ҳақиқат. Худди шундай, ишлаб чиқариш ва мулкчилик бош-қарувида кеча яхши натижа берган усул бугунги кун талабларига мос келмаслиги табиий. Чунки замон шиддат билан ўзгаряпти, олдимизга қўйилаётган талаб ҳам кечагидан фарқли. Ана шундай шароитда ишлаб чиқаришга илғор ғоя ва ташаббусларни қўлламай туриб, юқори натижаларни қўлга киритиш мумкинми?\nАлбатта, йўқ. Айниқса, ер ва сув ресурслари чекланган Ўзбекистон шароитида қишлоқ хўжалигига инновацион ёндашилмаса, соҳада йиллар давомида йиғилиб қолган муаммоларни бартараф этиб ҳам, юқори маҳсулдорликка эришиб ҳам бўлмайди.\nДавлатимиз раҳбари ғояси асосида иш юритишнинг кластер тизимига ўтилишидан кўзланган биринчи мақсад — ердан самарали фойдаланиш. Қолаверса, қишлоқ хўжалигини саноатлаштириш, четга хом ашё эмас, қўшимча қийматга эга тайёр маҳсулотлар сотиш, даромадни ошириш орқали дала меҳнаткашларининг ҳаёт даражасини кўтаришдир. Зеро, аграр жабҳадаги натижалар биргина ҳосилдорлик кўрсаткичи билан ўлчанадиган даврлар ўтиб кетди. Олинадиган даромад ва соф фойда асосий мезонга айланиши керак.\nБу билан фермерлик ёмон, демоқчи эмасмиз. Ушбу ҳаракат вақтида ўз самарасини кўрсатди. Лекин соҳани сифат жиҳатидан ривожлантириш, қишлоқ аҳолиси бандлигини таъминлаш, қўшимча тармоқларни ривожлантиришда «қўли калта»лик қилди. Ҳозирги ҳолатимизни хориж тажрибаси билан қиёсласак, қанчалик ортда қолиб кетаётганимиз кўзга яққол ташланади. Маълумотларга қараганда, Нидерландияда бир гектар ердан 160 минг АҚШ доллари миқдорида даромад олинмоқда. Ёки бўлмаса, Вьетнамда бир туп ғўза ўсмайди, бир килограмм пахта етиштирилмайди, лекин 50 миллиард долларлик тўқимачилик маҳсулотлари экспорт қилинади. Бангладешда ҳам худди шундай ҳолат бўлсада, тўқимачилик корхоналари 35 миллиард долларлик экспортнинг уддасидан чиқади. Йилига 3 миллион тоннадан зиёд пахта етиштирилиб, 1 миллион тоннадан ортиқ тола олинадиган Ўзбекистонда-чи?\nАфсуски, бир гектардан олинадиган даромад кўпи билан 2,5-3 минг доллардан ошмайди, пахта-тўқимачилик маҳсулотлари экспорти 2 миллиард долларга ҳам етмайди. Статистика маълумотларига қараганда, 2020 йил якунлари бўйича чет эл бозорларига 1 миллиард 867 миллион долларлик тўқимачилик ва тикувчилик маҳсулотлари чиқарилган, холос.\nШу ўринда «Нима учун шундай?» деган савол туғилади. Чунки аграр жабҳада ишни ташкил қилиш, ишлаб чиқариш ва бошқариш услубимизда камчилик бор. Уни бартараф этиш учун тизимда янги услубга ўтишимиз керак. Бу — кластер!\nЯна сўрашингиз мумкин, «Кластер услубига ўтказилганда нима ўзгаради?» Чигит экиш, пахта етиштириш, хом ашёни бирламчи ва чуқур қайта ишлаш, тайёр маҳсулотларни реализация қилиш — буларнинг бари бир қўлда бўлади. Бунинг ҳисобига қишлоқ хўжалиги саноатлашади. Натижада иқтисодиётнинг икки муҳим соҳаси бўлган қишлоқ хўжалиги ва саноат ўзаро интеграциялашиб, қишлоқ хўжалиги меҳнаткашлари билан саноат ишчиларининг манфаатлари муштараклашади.\nЮқори самарадорликка эришиш учун бу ўта муҳим омил саналади. Нега деганда, қишлоқ хўжалигида сифатли пахта етиштирилиб, хом ашё ўз вақтида ва сифати йўқотилмасдан саноат корхонасига етказиб берилсагина ундан рақобатдош маҳсулот ишлаб чиқарилади. Бундан эса дала меҳнатчилари ҳам, корхона ишчилари ҳам бирдек манфаат кўради. Ахир, фойда бир қўлда жамланади-да!\n«Кластер» сўзининг луғавий маъноси «тўплам» дегани. Пахта-тўқимачилик кластерлари эса қишлоқ хўжалиги ва саноатнинг барча технологик «занжир»ини ўзида бирлаштирган саноат мажмуи ҳисобланади. Яъни улар пахта етиштириш, тола ва чигитни дастлабки қайта ишлаш, калава ип йигириш, бўяш, мато тўқиш, тайёр кийим-кечаклар ишлаб чиқариш — ушбу босқичларни амалга ошириш учун ҳам иқтисодий, ҳам техникавий жиҳатдан юқори салоҳиятга эга бўлиши керак. Ўтган қисқа давр ичида ташкил этилган 510 та кластернинг аксарияти ушбу талабга жавоб беради. Натижада улар қишлоқ хўжалигини модернизация қилиш, диверсификациялаш, энг асосийси, саноатлаштиришда локомотивга айланмоқда.\nПрезидентимиз яқинда Наманган вилоятига ташрифи давомида яна бир бор кластернинг аҳамияти ҳақида тўхталиб, шундай деди: «Илгари эгилиб пахта экардик, эгилиб терардик, лекин бошқа давлатларни боқардик. Охирги йилларда яратилган имкониятлар туфайли янги корхоналар пайдо бўляпти, тадбиркорлар эмин-эркин ривожланяпти, қайта ишлаш даражаси ошяпти. Кластерлар тузиб, пахтани эгали қилганимиз учун унинг сифати ҳам ўзгаряпти. Пахта сифатли бўлса, тадбиркорга осон бўлади, маҳсулоти сифатли, рақобатбардош бўлади».\n— Кластерлар фермерлик ҳаракати билан таққослаганда қандай устунликка эга? Аграр соҳадаги янги усул ҳақида салбий фикрлар пайдо бўлишига нима сабаб бўлмоқда?\n— Ҳар қандай давлат аҳолисининг тахминан 15 — 20 фоизи жамиятда ўта фаол ва ҳаракатчан бўладики, уларни локомотивга қиёслаш мумкин. Қолган асосий қисми эса «вагон»лардир. Локомотивлар ўзининг илғор ғоялари, инновациялари билан «вагон»ларни тараққиёт манзилларига етаклаш йўлларини излайди. Афсуски, яна 15 фоизлик бир қатлам ҳам борки, улар ҳаракатланиб кетаётган поезд рельсларига «лом» тиқиб, унинг йўлига тўғаноқ бўлади, чалғитади...\nЯширмаймиз, янгилик жорий қилинган жойда унча-мунча камчилик ҳам учраши табиий ҳол. Шу маънода, кластерлар тизимида ҳам айрим жузъий муаммолар кузатилаётгани бор гап. Аммо ривожланиш натижаларини таҳлил қилмай, бир томонлама фикр билдириш адолатдан эмас. Чунки халқимиз орасида «кластер» деб айтилаётган айрим пахта-тўқимачилик ташкилотларининг иш юритиш шакли ва усули кластер моҳиятига мутлақо тўғри келмайди. Ҳақиқий кластернинг ғояси иқтисодиётни қудратли, халқимизни бой-бадавлат қилишга қаратилган.\nОддий мисол, фермерлар толанинг бир килосини 1,5 долларга сотса, кластерлар пахта хом ашёсини бундай арзон баҳога сотмайди. Уларда 1,5 долларлик хом ашёни 25 доллар қийматга айлантириш имконияти бор. Ҳисоб-китобларга кўра, 1 килограмм толадан калава ип йигирилса, унинг баҳоси 2,5 долларга, мато тўқилса 5,5 долларга, тайёр тикувчилик маҳсулотига айлантирилса эса ўртача 15 — 25 долларга тенг бўлади. Мана, кластернинг асосий устунлиги қаерда?!\nКластер афзаллигининг яна бир жиҳати — аҳоли бандлигини таъминлашда кўзга ташланмоқда. Чунки ҳар 100 гектарда 15 — 25 нафар киши доимий иш билан таъминланиши, уларга меҳнат дафтарчаси очилиб, ойлик маош берилиши керак. Афсуски, фермер хўжаликларида бунинг уддасидан амалда чиқилмагани оқибатида чекка ҳудудларда ишсизлик масаласи энг оғриқли муаммога айланди. Оқибатда қишлоқ йигитлари иш излаб, хорижга кетишга мажбур бўлишди. Кластер усулига ўтилгач, одамлар йил — ўн икки ой иш билан таъминланди, меҳнатига яраша ҳақ берилмоқда. Натижада тирикчилик учун қўшни ҚозоҚистон ёки Россияда юрганлар юртимизга қайтиб кела бошлади. Бугун улар қишлоқ хўжалигидаги кластер ислоҳоти самараларини ўз ҳаётида ҳис қилмоқда.\nАниқ мисол келтираман. Тошкент вилоятининг Қуйи Чирчиқ туманида фермерлик ҳаракати даврида қишлоқ хўжалигида банд бўлганлар сони атиги 898 нафар бўлиб, уларнинг ўртача иш ҳақи 550 минг сўмни ташкил этган. Солиқ тўловлари 3,5-4 миллиард сўм бўлган, холос. Туманда "ТCT Сluster” кластери ташкил этилгач, 8,7 мингта иш ўрни яратилди. Уларнинг ўртача иш ҳақи 2,9 миллион сўмга етказилди. Солиқ тушумлари эса 2020 йил якунлари бўйича 53 миллиард сўмга етди. Яна бир мисол, агар фермер хўжаликлари даврида пахтадан 11 — 13 центнердан ҳосил олинган бўлса, кластерда бу кўрсаткич 41 центнерга етказилди.\nКўриниб турибдики, аграр соҳада вазиятни ўзгартиришнинг ягона йўли, бу — кластер. Шу боис бугунги кунда мамлакатимизда нафақат қишлоқ хўжалиги, балки иқтисодиётнинг бошқа соҳаларида ҳам кластер усулига ўтилмоқда. Давлатимиз раҳбари парламентга йўллаган Мурожаатномасида ҳукуматга истиқболли саноат кластерлари рўйхатини аниқлаб, уларни жадал ривожлантириш учун алоҳида дастур ишлаб чиқиш вазифаси юклатилгани замирида ана шу ҳаёт ҳақиқати мужассамдир.\n— Мурожаатномада яна бир ташаббус илгари сурилган эди. Бу — ердан фойдаланиш ҳуқуқини мустаҳкамлаш, унинг иқтисодий қийматини белгилаш ва молиявий оборотга киритиш механизмларини жорий қилиш масаласи. Ушбу янгилик юртимиз деҳқонлари, айниқса, пахта-тўқимачилик кластерлари иштирокчиларига қандай қулайлик беради?\n— Аслида, ердан фойдаланиш ҳуқуқи номоддий активлар тоифасига киради. Қонунчилигимизда банкдан кредит олишда гаров сифатида ер участкасидан доимий фойдаланиш ёки ижарага бериш ҳуқуқидан фойдаланиш нормалари белгилаб қўйилган. Лекин шу пайтгача амалда унинг ижроси таъминланмади. Сабаби, ердан фойдаланиш ҳуқуқининг қийматини ҳисоблаш механизми йўқлиги туфайли уни молиявий оборотга киритиш имконсиз эди. Энди ушбу масала ҳам ўз ечимини топмоқда.\nЧет эл ҳуқуқ амалиётида «эмфитевзис» деган тушунча бор. Бу, қишлоқ хўжалиги ерларидан узоқ муддатли ёки муддатсиз фойдаланиш ҳуқуқини англатади. Дастлаб қадимги Римда қўлланилган мазкур норма ҳозирги вақтда АҚШ, Франция, Нидерландия, Канада, Италия, Бельгия, Хитой ва бошқа кўплаб мамлакатлар қонунчилигида ўз аксини топган.\nХориж тажрибасидан маълумки, ердан фойдаланиш самарадорлигини ҳам хусусий, ҳам ерга давлат эгалик қилган ҳолда ошириш мумкин. Фақат ердан фойдаланувчилар тўртта талабни бажаришлари шарт. Булар — ер участкасини ўз тоифасида сақлаб қолиш, ерларнинг таназзул (деградация)га учрашининг олдини олиш, экологик талабларга риоя қилиб, атроф-муҳитга зарар етказмаслик, солиқ тўловлари ва бошқа мажбуриятларни тўлиқ бажаришдир.\nТаъкидлаш керакки, кредит олиш учун ердан фойдаланиш ҳуқуқини гаров сифатида қўйишга ҳеч қандай тўсиқ бўлмаса-да, бу тижорат банклари учун қизиқ эмас. Банк бу усулда кредит беришдан қачон манфаатдор бўлади? Агар ердан фойдаланиш ҳуқуқи бозорда талаб юқори маҳсулотга айланса, унинг иккиламчи бозори яратилса, гаровга қўйилган ҳуқуқ адолатли нархда баҳоланса, риск ва хатарлардан ҳимоялаш бўйича мустаҳкам суғурта тизими амалда фаол ишласа!\nДемак, ердан фойдаланиш ҳуқуқини бозор активига айлантириш учун, аввало, унинг механизмини яратишимиз лозим. Ана шунда у ўз нархига эга турли битимлар объекти бўла олади, бозорда талабгир товарга айланади. Бу жараёнда суғурта хизматлари бозорини ҳам ривожлантириш талаб этилади.\n— Шу ўринда табиий савол туғилади: айтайлик, ердан фойдаланиш ҳуқуқини гаров сифатида қўйган кластер кредит мажбуриятларини бажара олмади. Бундай пайтда банк қандай йўл тутади?\n— Банк ердан фойдаланиш ҳуқуқини номоддий актив сифатида сотиши мумкин. Бу эса қишлоқ хўжалиги корхоналари, хусусан, кластерлар зиммасидаги масъулият ҳиссини янада оширади. Ердан самарали фойдаланиш, кўпроқ даромад олиш ва кредит тўловларини ўз вақтида тўлашга ундайди.\nЕрдан фойдаланиш ҳуқуқининг номоддий актив сифатида капиталлашуви, пировардида қишлоқ хўжалигини ривожлантириш, мамлакат иқтисодий қудратини оширишга хизмат қилади.\nМисол учун, бизнинг ҳисоб-китобларимизга кўра, Тошкент вилоятидаги 1 гектар ер учун ижара баҳоси, агар меъёрий нарх бўйича ҳисобланса, 10 доллардан 30 долларгача бўлади. Ижара ҳақи бозор баҳосидан келиб чиққан ҳолда тўланса, 40 доллардан 80 долларгача етади. Орадаги фарқни кўряпсизми? Ер участкаларининг норматив ва бозор қиймати ўртасидаги ушбу тафовут қишлоқ хўжалиги ер участкаларига эгалик ҳуқуқини бериш ва улардан фойдаланишнинг иккиламчи бозорини ривожлантириш учун асос бўлиши мумкин.\nШу тариқа ер майдонларидан фойдаланиш самарадорлиги ортиб, у инвестициявий жозибадор активга айланади. Номоддий активларни эса худди моддий активлар сингари сотиш, айирбошлаш, ижарага бериш, гаровга қўйиш, бошқа компанияларнинг устав капиталига ҳисса сифатида қўйиш ҳам мумкин. Шунинг эвазига мамлакат бойлиги бир неча миллиард долларга ортади.\n— Айни пайтда кластерлар шаклланиб, оёққа туриш даврини бошидан ўтказмоқда. Уларни ривожлантириш учун яна қандай ислоҳотлар амалга оширилиши керак? Аниқроғи, кластерлар олдида ҳал қилиниши зарур бўлган қандай муаммолар турибди?\n— Очиғини айтиш керак, кейинги пайтда қишлоқ хўжалиги соҳасида инқилобий ўзгаришлар рўй беряпти. Президентимизнинг 2019 йил 23 октябрдаги тегишли Фармони билан тасдиқланган Ўзбекистон Республикаси қишлоқ хўжалигини ривожлантиришнинг 2020 — 2030 йилларга мўлжалланган стратегияси, айниқса, қулай агробизнес муҳити яратишда муҳим ҳужжат бўлди. Унга кўра, маъмурий ва тартибга солувчи тўсиқлар бартараф этилиб, соҳага бозор муносабатлари жорий қилинмоқда. Энг катта енгиллик эса давлат роли қисқартирилиб, хусусий секторга берилаётганлигидир. Бу жараёнда пахта-тўқимачилик кластерларига ҳам қўшимча имтиёзлар тақдим этиляпти.\nПахта-тўқимачилик кластерлари олдига қўйилаётган қишлоққа саноатни олиб кириш, чекка ҳудудларда минглаб янги иш ўринлари яратиш, қўшимча қийматга эга маҳсулотлар ишлаб чиқариш ва экспорт ҳажмини ошириш каби устувор вазифалар ижросини тўла-тўкис таъминлаш учун битта асосий масалани ҳал этиш зарур. У ҳам бўлса, қишлоқ хўжалигини молиялаштиришни такомиллаштириш.\nДастлабки таҳлилларимизга кўра, аксарият тадбиркорлар амалдаги молиялаштириш тартиби кластерларнинг ишлаб чиқариш циклига мос келмаслиги сабабли маблағ етишмовчилигига дуч келмоқда. Негаки, ҳозирги молиялаштириш тизимига кўра, кредитлар атиги 1 йилга берилади. Бу эса пахта етиштириш умумий харажатларининг кўпи билан 60 фоизини қоплайди, холос. Қолган қисми ва тайёр тўқимачилик маҳсулотларини ишлаб чиқариш «занжир»ининг кейинги босқичларини молиялаштириш учун тадбиркорлар юқори фоизли (йиллик 25-26 фоизли) қўшимча кредитлар олишга мажбур бўлишмоқда.\nБизнингча, пахта етиштириш ва чуқур қайта ишлаш учун айланма маблағни шакллантиришга кредитлар камида уч йилга берилиши керак. Завод, фабрика қуриш сингари инвестициявий лойиҳаларга йўналтириладиган инвестициявий кредитлар муддати эса 5 йилдан 9 йилгача бўлгани мақсадга мувофиқ. Яъни кредит ажратиш, унинг фоизи ва қайтариш муддатини белгилашда пахта-тўқимачилик тармоғининг ўзига хос жиҳатлари, албатта, инобатга олиниши зарур.\nБиринчидан, у юқори рентабелли ёки тикилган сармоя тез қайтадиган йўналиш эмас.\nИккинчидан, пахтани етиштиришдан тортиб, чуқур қайта ишлаш ва тайёр маҳсулотни истеъмолчиларга етказиб бериш жараёни ўртача уч йил давом этади. Содда қилиб айтганда, биринчи йил сарфланган маблағ уч йилдан кейин қайта бошлайди. Шу ҳисобда пахта етиштириш учун берилаётган кредитларнинг қайтариш муддати 3 йилга узайтирилса, кластерлар дуч келиши мумкин бўлган муаммо ўз-ўзидан ҳал этилади. Шундай тизим яратишимиз керакки, ишлайман деган одам молия-банк муомаласида ҳеч қандай муаммога дуч келмаслиги керак.\nБугун давлатимиз томонидан кластерларга катта ишонч билдириляпти. Улар эмин-эркин фаолият юритиши учун зарур барча шарт-шароит яратиб берилмоқда. Умид қиламизки, агросаноатда сифат ўзгаришларини ясаш, улкан натижаларга эришишни мақсад қилган кластерлар учун молиялаштиришнинг ҳам энг мақбул усули танланади.\nПрезидентимиз Наманган вилоятига ташрифи давомида кластер иштирокчилари билан учрашиб, бу усул қишлоқ хўжалигида янги даврни бошлаб бераётганини алоҳида эътироф этди. Шу билан бирга, соҳани сифат жиҳатидан янада ривожлантириш учун амалга оширишимиз лозим бўлган муҳим вазифаларни белгилаб берди.\nБинобарин, кластерлаштириш замирида иккита эзгу мақсад ётибди. Биринчиси, қишлоқ хўжалиги ерлари, хусусан, суғориладиган экин майдонларининг ҳар бир қаричидан самарали фойдаланиш. Иккинчиси, аҳолини, айниқса, қишлоқ аҳлини бой, ҳудудларни обод қилиб, халқнинг ризолигига эришишдир. Ушбу мақсад-муддаоларга етиш, билдирилган ишончни оқлаш учун кластерлар бор имкониятларини ишга солаётир. Бемалол айтишимиз мумкинки, бугунги ислоҳотлар яқин йиллар ичида кутилган самараларини бериб, Ўзбекистон жаҳон тўқимачилик саноатининг маркази, «дунё фабрика»ларидан бирига айланади.\nКластерлар эришган натижалар — рақамларда\nРеспубликамизда барча йўналишда фаолият юритаётган кластерлар сони 510 тага етди. Шундан қарийб 100 таси пахта-тўқимачилик бўйичадир.\nУлар амалиётга илм-фан ютуқлари ва инновацияларни изчил қўллаётгани туфайли пахтачиликда ҳосилдорлик бир йил ичида ўртача 10 фоизга ошди.\nБугунги кунда пахта етиштириладиган майдонларнинг 32,5 минг гектарида сувни тежовчи технологиялар жорий этилган бўлса, шундан 21 минг (65 фоиз) гектари кластерлар ҳиссасига тўғри келмоқда.\nКластерларда 550 минг тонна калава ип, 204,5 миллион квадрат метр газлама, 54,5 минг тонна мато тўқиш, 69 минг тонна матони бўяш ҳамда 218,6 миллионта тайёр маҳсулот ишлаб чиқариш қувватлари мавжуд.\nКластерлар томонидан 2018 — 2020 йилларда пахта хом ашёсини етиштириш ва уни қайта ишлашни ташкил этиш бўйича лойиҳалар доирасида жами 145,7 мингта, биргина 2020 йилда эса 87,2 мингта янги иш ўрни яратилди.\n2020 йилда 18 та кластер томонидан пахтани чуқур қайта ишлаш бўйича қиймати 774 миллиард сўмлик 29 та инвестициявий лойиҳа ишга туширилди.


Олимлар: тарихдаги энг қўрқинчли зилзила хавфи...\n21.09.2018 22:00 0 4529\nМассачусетс Амҳерст университети олимлари Калифорния (АҚШ) даги Сан-Андреас ёриғи бўйлаб бир неча ойлардан бери микро ер силкинишлари содир бўлаётганини аниқлашди. Ҳодиса сабаблари на сейсмологлар, на бошқа олимларга маълум, деб хабар қилмоқда «Science Alert».\nТинч океани ва Шимолий Америка литосфера плиталари оралиғидаги Сан-Андреас ёриғининг узунлиги 1300 километр. Бутун Калифорния бўйлаб ўтган бу ёриқ олдин икки марта катта зилзилага сабаб бўлган. Олимларнинг таъкидлашларича, ушбу литосфера плиталарининг силжиши ёки фанга номаълум чуқур ер остидаги исталган бошқа жараёнлар 8,0 ва ундан юқори магнитудали зилзилани келтириб чиқариши мумкин.\nБу ҳаммаси эмас. Сан-Андреасдан ташқари, Калифорнияда «тектоник бомба» — Ҳейворд ёриғи ҳам бор. Ҳейворд АҚШнинг энг чиройли шаҳарларидан бири Сан-Франциско жойлашган қирғоқбўйи ҳудуди бўйлаб ўтган.\nАгарда олимларнинг хавотири чинга айланса, «трамвайлар шаҳри» ортидан «фаришталар шаҳри» — Лос-Анжелес ҳам йўқликка равона бўлади.\nзилзила Массачусетс Амҳерст университети олимлар башорати


Анвар Бойназаровнинг чемпионлик жангидаги рақиби ҳақида нималарни биласиз?\nАралаш яккакураш жанг санъатлари устаси, 2 карра муай тай бўйича жаҳон чемпиони Анвар Бойназаров (2-2-0, KO1) ўзининг навбатдаги жангини 1 декабрь куни Нью-Йорк шаҳрида ўтказишидан хабарингиз бор.\nАйни дамда Таиландда мазкур жангга тайёргарлик кўраётган спортчимизга америкалик америкалик Кевин ван Ностранд (4-1-0, KO2) рақиблик қилади. Жанг “GLORY” чемпионлик камари учун кечади.\nКевин ван Ностранд 2015 йилдан бери “GLORY”да фаолият юритиб келади. Ҳозиргача бешта жанг ўтказиб, улардан биттаси мағлубиятга учраган ва иккитасини нокаут билан якунлаган. Ягона мағлубияти “GLORY 27” турнири доирасида бўлиб, грузиялик Гига Чикадзега имкониятни бой берган. Бироқ жорий йилнинг 14 июлида Нью-Йоркда ўтган “GLORY 43” турнирининг ярим енгил вазн тоифаси финал остонасида реванш олишнинг уддасидан чиққан.\nҚизиғи шундаки, Ўзбекистон ҳаваскор ва профессионал кикбоксинг ассоциацияси спортчиси ҳисобланган Бойназаров 2015 йили ушбу турнирдаги илк жангини “GLORY 23” мусобақаси доирасида айнан Гига Чикадзега қарши ўтказиб, ғалаба қозонган.\nШунингдек, спортчимиз бу турнирда украиналик Сергей Адамчук ва франциялик Абдуллаҳ Эзбирига имкониятни бой берган бўлса, Льонда ўтган “GLORY 47” турнирининг ярим финалида Фабио Пинкани нокаутга учратган.


ЎзА - Тинчлигимиз абадий бўлсин\n20.04.2017 15:27 Чоп этиш версияси\nТўқсон олти ёш. Иккинчи жаҳон уруши қатнашчиси Александра Вертелецкая билан суҳбатлашиб, оғир синовларга дош берган, урушнинг даҳшатли азобларини, мардлик ва жасоратни мужассам этган бу аёл умрини бор бўй-басти билан ҳис этдик. Ўша қора кунларни эслаб, сукутга кетган онахон кўзига ёш олиб дейди: "Бу кунларнинг қадрига етайлик, тинчликни кўз қорачиғидай асрайлик, болаларим!"\nПрезидентимизнинг шу йил 4 апрелдаги "Иккинчи жаҳон уруши қатнашчиларини рағбатлантириш тўғрисида"ги фармони ҳамда "Хотира ва қадрлаш кунига тайёргарлик кўриш ва уни ўтказиш чора-тадбирлари тўғрисида"ги қарорига мувофиқ Ўзбекистон Республикаси Мудофаа вазирлиги, «Маҳалла» хайрия жамоат фонди вакиллари қатор ташкилотлар билан ҳамкорликда уруш қатнашчилари ва фронт ортида меҳнат қилган фахрийлардан ҳол-аҳвол сўрамоқда.\nПойтахтимизнинг Яккасарой туманида яшовчи Александра Вертелецкая хонадонида бўлган ҳарбийлар, Мудофаа вазирлиги ҳузуридаги Жамоатчилик кенгаши аъзолари, давлат ва жамоат ташкилотлари вакиллари, ўқувчи-ёшлар онахонни яқинлашиб келаётган Хотира ва қадрлаш куни билан табриклади. Ўзбекистон Республикаси Қуролли Кучлари академияси бошлиғи Х.Дадабоев ва бошқалар онахонни Президентимиз номидан байрам билан табриклади, пул мукофоти, совға-саломлар топширди.\n– Болалигимдан ўқитувчиликка қизиқардим, жажжи болажонларга сабоқ бериш жону дилим эди. 1940 йил педагогика институтини тамомладим. 1941 йилда уруш бошланди. Турмуш ўртоғим билан иккимизни навқирон, билим олишга ташна вақтимизда урушга олиб кетишди. Ҳарбий ҳаво кучларида учувчи, кейинроқ диспетчер бўлиб хизмат қилдим. 1947 йилда Ўзбекистонга келганмиз. Бир қиз ва бир ўғилни тарбиялаб, вояга етказдик. Толеимдан миннатдорман, бағрикенг, соддадил, самимий одамлар орасида, саховатли, жаннатмонанд юртда яшадим. Шу замин менинг бошимни силади, бахт берди, ёруғ истиқбол ҳадя этди. Бугун Президентимиз совғасини олиб, уларнинг эътибор ва ғамхўрлигидан қувондим, умримга умр қўшилди.\nШу туманда яшовчи Иккинчи жаҳон уруши қатнашчиси Ҳамид Воҳидов шифохонада даволанаётган экан. Ҳарбийлар, давлат ва жамоат ташкилотлари вакиллари, маҳалла ёшлари бу ерга келганда, отахоннинг боши осмонга етди. Уруш туфайли завол бўлган ёшлик дамлари, кечирган машаққатлари ҳақида ҳикоя килиб, бугун тинчлик-осойишталик ҳукм сураётган жаннатмонанд юртда умргузаронлик қилаётганига шукрона билдирди.\nҲамид ота 92 ёшда. Болалик йиллари Фарғона вилоятида ўтган. 1944 йил октябрь ойида урушга кетган отахон бир оёғидан қаттиқ жароҳатланган. Урушдан кейин ҳозирги Тошкент давлат юридик университетига кириб, таҳсил олган. Университетни муваффақиятли тамомлаб, талабаларга дарс бера бошлаган, илмий ишларни ҳимоя қилиб, фан доктори даражасига кўтарилган. Кейинчалик Мирзо Улуғбек номидаги Ўзбекистон Миллий университетининг фалсафа факультетида дарс берган. 10 йилдан зиёдроқ Ўзбекистон тарихи давлат музейи директори лавозимида фаолият юритган.\n– Номинг ўчгур урушни биз кўрдик, ёш авлод сира кўрмасин, – дейди отахон. – Бутун бошли қишлоқларнинг ёниб, вайронага айланиши, портлаш овози, ўқларнинг визиллаши ҳанузгача қулоғимдан кетмайди. Бугунгидай тинч-осуда, фаровон кунларимизга, тўкинлик, мусаффо осмонимизга асло кўз тегмасин.


Медведев Қозоғистон бош вазирини 50 ёшлик таваллуд айёми билан табриклади\n06:56 / 16.06.2015\n15 июнда Қозоғистон бош вазири Карим Масимов ўзининг 50 йиллик таваллуд айёмини нишонлади. Россия бош вазири биринчилардан бўлиб Масимовни бу юбилей сана билан табриклади, деб хабар бермоқда РИА “Новости” ахборот агентлиги.\nК.Масимов ва Д.Медведев ушбу муносабат билан телефонда сўзлашиб, сўз орасида Евроосиё иқтисодий иттифоқи шаклидаги ўзаро алоқаларни яна бир бор муҳокама қилишди.\nКарим Масимов Қозоғистон сиёсатидаги нуфузли шахслардан ҳисобланади. У икки бор Қозоғистон Вазирлар Маҳкамасига бошчилик қилган ва апрелнинг охирида бу лавозимга учинчи муддатга қайта тайинланди.\nКарим Масимов 1965 йил 15 июнда Целиноградда дунёга келган. У жуда кўплаб, жумладан Россиядаги Патрис Лумумба номидаги Халқлар дўстлиги университетини, Пекиндаги Пекин маданият ва тиллар инстутини ва яна бир қанча нуфузли таълим даргоҳларини тамомлаган. Масимов бир неча йиллардан бери кўплаб юқори давлат лавозимларида фаолият кўрсатиб келмоқда.


Украинани Россия билан урушга етаклаган хатолар айтилди | Qalampir.uz\nУкраинани Россия билан урушга етаклаган хатолар айтилди\nОлам\t22 Апрель 22:28 25948\nРоссиянинг Украинага бостириб кириши учун зарур шарт-шароитлар мамлакат мустақиллигини эълон қилган кундан бошлаб яратилган. Бу ҳақда Украина Миллий хавфсизлик ва мудофаа кенгаши котиби Алексей Данилов “Суспильному”га берган интервьюсида айтди.\nУнинг таъкидлашича, бир қатор хатолар Россия ва Украина ўртасидаги урушга олиб келган. Асосий хато, украиналиклар Россия Федерациясини ўзларининг дўстлари ва биродарлари деб билганидир.\n“1991 йилдан бошлаб асосий хато — қўшнимиз гўёки дўстимиз, биродаримиз ва қандайдир ҳамкоримиздир. 1991 йилдан бошлаб Россия Федерациясида мамлакатимизга оид саволлар ҳеч қачон кун тартибидан чиқмаган. Уларда бизни қулга айлантириш, йўқ қилиш истаги олдиндан бўлган”, дейди Данилов.\nУнинг фикрича, аввалдан фундаментал хатолар бўлган. Хусусан, Россия 1991 йилдан бери Украинанинг юқори раҳбариятини газ ва нефть деб аталмиш масалалар, мамлакатдаги ҳокимиятнинг энг юқори поғонасидаги коррупция масалалари билан корпорация қила бошлаган.\n“Биз билан бирга ҳокимиятда бўлган барча Президентлар ва Бош вазирлар машҳур “газ қувури” орқали Россия Федерациясининг илгагига тушди. Бу асосий нарсалардан бири эди. Катта руслаштириш бор эди. Бизнинг бизнесимиз, сиёсатимиз, ахборот маконимиз ва ҳаётнинг бошқа жараёнлари. Улар буни амалга ошириш учун катта маблағларни сармоя қилган. Корхоналаримизни сотиб олиб, кейин уларни вайрон қилди. Мамлакатимизни бутунлай руслаштириш бошланди. Агар ҳаётимизнинг барча жабҳаларида шу руслаштиришдан қутулмасак, 10-15-20-30 йилда Россия билан яна уруш қилишимиз мумкин. Бу ерда қандайдир орзулар билан яшашнинг ҳожати йўқ. Бу биз учун фундаментал муаммо, бизнинг омон қолишимиз, мамлакатимизнинг омон қолиши масаласидир”, дейди Данилов.\n19 Май 11:12 59880\n18 Май 22:13 33337\n18 Май 16:28 29890\n19 Май 16:20 26531\n19 Май 08:47 23266


“ОРИАТ ДОНО” РАДИОСИДА ТУҒИЛГАН КУНГИ ЭФИРДАН! 17.12.2014 23:50\n17 декабрь куни «Ориат доно» радиосининг туғилган куни бўлиб, шу куни мазкур радионинг ўз фаолиятини бошлаганига 14 йил тўлди!\nШу куни радионинг аввалги жамоаси вакиллари, дўстлари, яқинлари табриклашди! Телефон қўнғироқлари ҳам тинмади.\nБиз ҳам «Ориат доно»ни туғилган куни билан радиога келиб табрикладик!\nБиз келган вақтда, эфир хонасида “Ориат доно”нинг жонкуяр журналистлари Акмал Мирзо, Баҳодир Мағдиев, Дилором Отахонова, Саидолим Турдибоев, ҳамда радио ижодкор Умидахон жуда қизиқарли эфир олиб боришаётган эди.\nЭфир давомида улар радиодаги фаолиятлари давомидаги қизиқарли воқеаларни тингловчилар билан бўлишдилар.\nАкмал Мирзо ҳозирги кундаги таниқли бошловчи “Миллион” жамоаси вакили Даврон Кабулов билан боғлиқ қизиқарли воқеани айтиб берди. Маълум бўлишича, Даврон Кабулов ҳам “Ориат доно” радиосида фаолият олиб борган ва кунлардан бири куни микрофонни ёқиб олган ҳолда, “студияда Даврон Қобулов, студияда Даврон Кабулов” деб “репетиция” қилган ва ҳаттоки, Акмал Мирзога “Даврон Қобулов деганим маъқулми, ёки Даврон Кабуловми?” деб сўраган. Акмал Мирзо эса, “маъқулини маъқул дегин” деб жавоб қайтарган. Бу ҳолатни эфирга кетганлигини Даврон Кабуловнинг ўзи сезмаган! Кейинчалик маълум бўлган. Натижада, ўша эфирдан кейин, у Даврон Кабулов эфирга бўлиб чиқа бошлаган! (Ундан олдин эса, Даврон Қобулов бўлиб чиққан экан!) Яъни, бир тўхтамга келинган!)))))\nЎз навбатида Саидолимхон Турдибоев ҳам, радиода Дилором Отахонованинг эфиридаги кутилмаган воқеалар ҳақида, гапириб берди. Айнан, Дилором Отахонованинг эфирида нимадирлар содир бўлишини айтиб, бир куни Африкада паром чўкканлиги, бир неча киши вафот этганлиги, қанча одам бехабар кетганлиги ҳақидаги хабарни эфирда ўқиётган вақтида, хабарни тугатгач, кейингисига ўтиш олдидан махсус товушли “шпилька” янграши керак экан. Аммо, қайсидир радиоэшиттиришда эса, “бўларкану” деган “шпилька” бор экан. Саидолимхон Турдибоев кема ҳалокати ҳақидаги хабарни ўқигач, кутилмаганда товушли “шпилька” ўрнига, “бўларкану” дегани эфирда янграб қолган!))))\nДилором Отахонова ҳам, ўз навбатида Даврон Кабулов ва Саидолимхон Турдибоев эфир олиб борган вақтида пультни бошқарганлиги, улар кулганда, уларга қараб кулиб юборишларини айтиб ўтди.\nАкмал Мирзо эса, радиобошловчилардан Нафиса Сафаровани ўзига хос овози, ҳамда радиодаги фаолиятини бошлаган вақтларида, бир куни “Олам 60 сония”ни ўқиш вақтида, ўқимай ўтирганлиги, кейин эса, Акмал Мирзо “нега ўқимаяпсиз?” деганда, “сиз чиқиб туринг, ўзим ўқийман” деб, жавоб қайтарганлигини ҳазиломуз тарзда ҳикоя қилиб берди.\nБаҳодир Мағдиев эса, фурсатдан фойдаланиб, Нафиса Сафарова, Даврон Азизов, Жаҳонгир Мақсудов, Абдумалик Тўйчибоев, Аброр Мирзо, Ботирхон Имомхўжаев, Нажот Нурга миннатдорчилик билдирди.\nСаидолимхон Турдибоев одатда “Олам 60 сония ичида” эфирга кетишдан олдин соат чиқиллашидан сўнг, бир гал радиобошловчи эфирга чиқмай қолганлиги, сўнг кутилмаганда “60 сония ичида ҳеч нарса содир бўлмабди” деган гап янграганлиги билан боғлиқ воқеани ҳам айтиб берди.\nАлбатта, ҳеч ким ўзини кулгидан тўхтата олмади!)))))\nБаҳодир Мағдиев ҳам, “Рамазон фонуси” билан боғлиқ қизиқ ҳодисани айтиб берди. Одатга кўра, навбатчиликда қолган радио ходими “Рамазон фонуси”ни маълум бир вақтда эфирга қўйиб туриши керак экан. Ирода Абдулазиз ва Афзал Рафиқов эса уни ҳар гал ёзиб ташлаб кетишар экан. Бир куни радиобошловчилардан Санжар навбатчиликда қолиб, Баҳодир Мағдиевдан “мусиқий занжир кетма-кетлиги қўйилганлиги” ни сўраб олган. Баҳодир ака ҳам, ҳаммасини жойига қўйиб, фақат соат 04.30 дан 05.00 гача “Рамазон фонуси”га жой ташлаб кетган. Радиобошловчи Санжарнинг эса, “Рамазон фонуси”ни эфирга бериш ёдидан чиқиб қолган! Натижада, соат 04.30, 04.40 да «Рамазон фонуси» ўрнига соат чиқиллашию, “Ориат донода аниқ вақт соат 05.00” деган сўз янграган!))))\nАкмал Мирзо: - Зўри бор! Мени “Ориат доно”да фаолият олиб бораётганимга 10 кун бўлган, тахминан 2006 йил апрель ойига яқин, уйда радиони онамлар билан тинглаб ўтирибмиз, “кун сарҳисоби” деган нарса бор эди, яъни тингловчига куннинг исталган бирор вақтида “Ориат доно”да нима бўлганлиги ҳақида савол берилади ва тингловчи жавоб бериши керак. Баҳодир Мағдиев эфирда, онамлар уларни “бу жуда зўр бошловчи, ширинсухан бошловчи, пурмаъно гапларни гапиради” деб роса мақтадилар. Радиода эса, Баҳодир Мағдиев сўзларидан сўнг қўшиқ янгради, у киши эса, микрофонни ўчирмаганлар. Микрофон ёқиқ ҳолда ва у киши эфир ортида тингловчи билан гаплашаётганлиги эшитила бошлади! (импровизация билан ҳолатга кириб) “Алло, нима гап? Йўқ, у нарсадан хабарим йўқ, кейин” деб, телефонни жойига қўйиб, ўзларига ўзлари гапира бошладилар. “Оббо, буни бошқа қиладиган иши йўқмикан?” Бу гапларни эфирда эшитиб турибман, дарров уларга вазиятни айтиш учун телефон қилдим. Телефон номерим у кишини телефон аппаратида сақланган, ваҳоланки, иш бошлаганимга энди 10 кунча бўлган. Микрофон ёқиқ, у киши бўлса, ҳамон эфирда, ўзлари бундан бехабар, мени номерим телефонда чиққанини кўриб, “Оббо, янги келган бола телефон қилаётган экан! Ҳозир нима деб ақл ўргатади, энди? Алло! Нима? Микрофон ёқиқ қолиб кетибди? Мен атайлабдан ёқиб қўйдим, Баҳодир Мағдиев эфир ортида қандай ўтирганлигини ҳамма эшитиб қўйсин!” деганлар. Мана сизга топқирлик!\nБаҳодир Мағдиев: - Албатта, бу импровизация! Жараённи тўғри олиб кетганман! Буни яширадиган жойим йўқ! Буни кўп жойда ўзим ҳам гапириб берганман!\nШундай гаплар билан бўлиб, ҳаттоки эфирда реклама берилиши кераклиги ҳам ёддан чиқишига сал қолди!\nСўнг, Баҳодир ака Мағдиев сайтимиз ва биз ҳақимизда ўзларининг самимий фикрларини билдириб, шоубизнесда бўлиб ўтган баъзи ҳодисаларни бизнинг сайтимиздан билиб олишларини, сайтимизни маълумотларга холислик билан ёндошишини айтиб ўтдилар.\nСамимий фикрлар учун ташаккур!\nСайт Раҳбари Феруза Фаттохова ҳам, ўз навбатда Баҳодир Мағдиевнинг жуда синчков бошловчи эканликларини, мақолалар ёқса, ўз фикрларини билдиришларини айтиб ўтди.\nСўнг, эфирда табриклар ёғилиши давом этди!\nПродюсер, журналист, кинотанқидчи Феруза Нодирова, хонандалар “Ниҳол” мукофоти совриндори Достон Убайдуллаев, Ўзбекистонда хизмат кўрсатган артист Абдурашид Йўлдошев, хонанда Абдулла Раҳимжонов, “Юнус Ражабий” номидаги маданият маркази раҳбари Рустам Ражабий ва бошқалар ўз самимий тилакларини билдирдилар.\nЭфир давомида Дилором Отахонова “Ориат доно” радиоси раҳбари Бахтиёр Усмонов ҳақида самимий фикрлар билдириб, ҳозирда “Ориат доно” радиосини қаддини тиклаб олганлигида, асосан у кишининг хизматлари катта эканлигини айтиб, уларга ҳам миннатдорчилик билдириб ўтди.\nСаидолим Турдибоев ҳам, ўз навбатида радиога ўз самимий тилакларини билдириб, “насиб этса, ҳар бир кунида, ҳар бир байрамида бирга бўламиз”, деб айтиб ўтди.\nБаҳодир Мағдиевнинг садоқатли шогирди Жамшид Умрзоқов ҳам табрик йўллади. Шунингдек, Ўзбекистон Халқ ҳофизи Оролмирзо Сафаров ҳам табриклагани учун Баҳодир Мағдиев миннатдорчилик билдирди.\nЭфир давомида Дилором Отахонованинг ижтимоий тармоқлардаги фаолияти ҳақида тингловчилар томонидан ҳам саволлар бўлди ва Дилором Отахонова саволларга мазмунли жавоб қайтарди. Шунингдек, Дилором Отахонова дубляжда фаолият юритиш нияти борлигини ҳам айтиб ўтди.\nСўнг, радиобошловчилик ва телевидениеда фаолият юритишнинг фарқи, мураккаб тарафлари ҳақида фикрлашилди.\nФеруза Фаттохова ижтимоий тармоқ орқали Баҳодир Мағдиевга, Рустам Мағдиев деган мухлиси алангали салом йўлланганлигини маълум қилди. Баҳодир Мағдиев ҳам, ўз навбатида Рустам Мағдиев деган ажойиб мухлиси борлигини, у кишини тўйларида ҳам иштирок этганлигини, фамилиядошлигини, ҳамда ўғилли бўлганида, “майлими, исмини Баҳодир қўйсам, шунда менинг ҳам уйимда Баҳодир Мағдиев пайдо бўлади”, деб ўғлининг исмини Баҳодир қўйганлигигача сўзлаб берди, ҳамда Рустамжонга ўз самимий тилакларини билдирди.\nБаҳодир Мағдиев Дилором Отахонованинг таклифига кўра, кекса қария овозида гапирди. Шунда ҳаттоки, бир тингловчи адашиб, бошқа жойга тушдим, шекилли, деб боғланганда гўшакни қўйиб ҳам қўйди.))))\nБаҳодир Мағдиев ҳазил аралаш Fattohhon гўзаллик салони ҳақида ҳам ўз самимий фикрларини айтдилар.\nЭфир давомида табриклар жуда кўп бўлди!\nЭфир давомида табрик йўллаган устоз санъаткорлар, сўз усталарига ҳам миннатдорчиликлар билдирилди.\nБиз ҳам яна бир бор “Ориат доно” радиосини самимий табриклаймиз! Ҳар доим “Ориат доно” жўшқин эфирлари билан ажралиб турсин! Радио раҳбарияти ва ижодкорларига ҳамиша омад, муваффақият ёр бўлсин!


Оқ уй олдида митинг: Бизга Трампнинг муҳожирлар бўйича ғоялари ёқди\n17:55 / 09.11.2016\nДональд Трамп тарафдорлари президентлик сайловларидаги ғалабани нишонлаш учун Оқ уй олдига тўпланди. Маросимда юзлаб кишилар иштирок этган.\nУларнинг баъзиларида вино бутилкалари бўлган, кўчада ўрнатилган колонкаларда рок оҳанглари янграй бошлаган.\n"Бу чинакамига янги кун!", дея ҳайқирган ташриф буюрганлардан бири. Яна кимдир куйлаган, баъзилар Трампнинг дастурини муҳокама этишган. Асосий эътибор мусулмонларни мамлакатга киритишни таъқиқлашга қаратилган.\n"Менга унинг савдо ҳамда муҳожирлар масаласи бўйича ғоялари ёқди. Бу мамлакат ҳозирда деярли ҳимоясиз қолган", - деган ёш йигитлардан бири ТАСС мухбирига. Митингнинг бошқа бир иштирокчиси, Майк исмли йигит шундай дейди: "Трамп - ғолиб, бизга ҳозир айнан шу керак эди".\n"Ахир Обама мамлакатимизни ёмон кўрарди. Унинг дастурларидан ҳеч бири ишламади. Айниқса, "Обамакэр" (соғлиқни сақлаш соҳасида - таҳр. ТАСС). Мен шу вақтгача унинг давридаги каби тарқоқликни кўрмагандим", - дея қўшимча қилган у.\nМитинг тинч ўтган. Қайсидир паллада 2 йигит жиқиллашиб қолган, аммо атрофдаги кишилар уларни ажратган. Бу муштлашувнинг аниқ сабаби айтилмади, кўп эҳтимол билан улардан бири Трампга қарши бўлган.\n"Одамлар овоз беришди, улар ўз ҳуқуқларидан фойдаланишди", - дея бақирган республикачиларнинг тарафдорларидан бири.\nОқ уй Трамп тарафдорлари митинг\nОқ уй Тиллерсоннинг истеъфосини изоҳлади\nОқ уй ва республикачилар ФҚБга қарши уруш эълон қилди. Нималар бўлаяпти ўзи?


Китоб – беминнат устоз, билим ва маънавий юксалишга эришишнинг энг асосий манбаи / Ўзбекистон янгиликлари, энг сўнгги хабарлар\nЖАМИЯТ 0 Шархлар 724 кўрилди\nЮртбошимиз ташаббуси билан бошланган китоб улашиш хайрли тадбирида Миллий гвардия ҳарбий хизматчилари ҳам фаол иштирок этмоқда. Куни кеча ёшлар ўртасида китобхонликни кенг тарғиб қилиш, мутолаа маданиятини юксалтириш мақсадида Республикамиз бўйлаб мактаб ўқувчилари ва меҳрибонлик уйлари тарбияланувчиларига 12 минга яқин ўзбек ва жаҳон адабиёти дурдоналари, бадиий ва илмий, ҳуқуқий адабиётлар, хорижий тилларни ўрганиш учун қўлланмалар, луғатлар, шеърий тўпламлар, халқ оғзаки ижодиёти намуналаридан иборат китоблар жамланмаси тақдим этилди.\n«Барчамизга маълумки, “Китоб – беминнат устоз, билим ва маънавий юксалишга эришишнинг энг асосий манбаи”. Шу сабабдан ҳам бу каби тадбирлар ёшларнинг илмли, маънавияти юксак, бой тафаккурга эга етук мутахассис бўлиб етишишларида беқиёс аҳамиятга эга, — дейди Яккасарой тумани 172-мактаб директори Зиямухамедова Зебохон Юсуповна. — Албатта, ёшларга айнан улар ҳавас қилган инсонлар совға қилган китобларнинг ўрни бўлакча. Шуни ишонч билан айтаманки, Ватанимиз ҳимоячилари қўлидан қабул қилинган бу каби бебаҳо совғалар фарзандларимизнинг камол топишида ўз ҳиссасини қўшади”.\nАйтиш мумкинки, ушбу эзгу ташаббус болаларнинг китоб ўқишга бўлган иштиёқи, меҳрини янада ошириш билан бирга ёш китобхонлар сафининг кенгайишига ва навқирон авлоднинг маънавий дунёқараши янада юксалишига хизмат қилади.\nКЕЛАЖАКНИ БАШОРАТ ҚИЛМОҚЧИМИСИЗ?\nУНДАЙ БЎЛСА, ЁШЛАР ҚЎЛИГА ҚАРАНГ,\nУЛАР ҚАНДАЙ КИТОБ ЎҚИМОҚДАЛАР.\n"Эзгулик албатта қайтади!" Ҳарбий хизматчилар қон берди\nФоришда Ўзбекистон ва Хитой ҳарбийларининг аксилтеррор ўқув-амалий машғулотлари бошланди


АҚШ - молиявий жиҳатдан шаффоф бўлмаган давлатлар рўйхатида етакчи ўринда\n02:59 19 Январ 2019\n18:40 06.02.2018 (Янгиланган 19:33 06.02.2018) Ҳавола олиш\nМолиявий жиҳатдан энг шаффоф бўлмаган давлатлар рейтингида АҚШ иккинчи ўринда, биринчи ўринда Швейцария\nТОШКЕНТ, 6 фев — Sputnik. Бугунги кунда АҚШ юристикциялари офшор хизматлар бозорида етакчилик қилишмоқда. Экспертлар фикрига кўра, айнан ўғирланган пулларни яшириш учун АҚШ — энг қулай давлат ҳисобланади. РИА Новости материалига асосан.\nМолиявий жиҳатдан шаффоф бўлмаган давлатлар рейтинги Британиянинг Tax Justice Network нодавлат ташкилоти томонидан тузилган. Рўйхат икки асосий омил асосида шаклланади: мамлакатда яширилган маблағлар миқдори ва молиявий махфийлик даражасига эътибор берилади.\n2015 йилда ушбу рейтингда АҚШ 3 ўрин эгаллаганди. Ўша вақтдан кейин дунё бозорида офшор молиявий хизматларнинг улуши 14 фоиздан 22,3 фоизга кўпайиб кетди. "АҚШ солиқлардан қочиш ва норезидентлар учун маҳфийлик бўйича федерал ҳамда штатлар доирасида улкан имкониятларни тақдим этади. <…> Кўп ҳолатларда федерал даражасида ҳукумат ҳомийлигида ёки уларни тасдиғи билан ташкил этилган", — деб таъкидлашди рейтинг муаллифлари.\nРейтинг муаллифларига кўра, "АҚШ офшор хизматлари жаҳон бозорида катта улушга эга, унинг асосий рақиби бу Лондон ситидир".\nTax Justice Network қайд этишича, Лондон сити асосан кўплаб денгиз ҳудудларга таянади, америкаликлар эса "асосан ички бозорда, ва АҚШ молия саноати таъсири жуда катта иқтисодиёт бўйича тарқалган". Офшор маблағлари тўғридан-тўғри давлатнинг миллий хўжалигига ишлайди.\n"АҚШнинг молиявий ношаффофлиги элиталари талон-тарож қилинган пулларни хавфсиз жой сифатида ишлатган давлатларнинг оддий фуқароларига АҚШ мислсиз зарар етказади", — деб ёзишган ҳисобот муаллифлари.\nЎн йиллик можаро\n2008 йилда немис солиқчилари маълумот тўплашнинг ностандарт усулини топдилар: Шимолий Рейн-Вестфалия штати амалдорлари Лихтенштейндаги банк мижозлари маълумотлар базаси учун айрим хакерларга бир неча миллион доллар миқдорида ҳақ тўлашди.\nМахсус операция оқибатида офшорга ўз пулларни олиб кетган Германия фуқароларидан 200 миллион евродан ортиқ солиқлар ундирилди.\nСолиқларни тўлашдан бўйин товлаш бўйича ҳаттоки энг етакчи бошқарувчиси — Deutsche Post раҳбари ҳибсга олинганди.\nАҚШ Марказий Осиёдаги мамлакатларнинг бирида "С5+1" форматида учрашув ўтказмоқчи\nКейинчалик ҳаммаси жадаллашиб кетди. Швейцария (ушбу давлат кўп вақт ўзининг молиявий институтлари сармоячилари сир сақлаган) банкирлари ўзининг АҚШ ва Франциядаги мижозлари тўғрисида маълумотларни тақдим этишди. Лондон ва Берлинни Лихтенштейн билан ахборот алмашинуви ҳақида битим имзолашга мажбур қилишди. 2010 йилда Германия (Германия Федератив Республикаси) ҳукуматига яна бир маълумотлар базаси келиб тушди — бу сафар швейцария банкларидан. Ундирилган қарздорлик миқдори 900 миллион еврони ташкил қилди.\nЖиддий жанг бошланди — Европа иттифоқи давлатларига бюджетни тўлдириш учун маблағ керак эди. 2013 йилда Еврокомиссияси йўқотишлар туфайли тўланманган солиқлар миқдори триллион еврога етди. Шу йилнинг ўзида Франция молия вазири Жер Каюзак Швейцария банки ҳисобида бир неча юз минг евро пул маблағларини яширганлиги юзасидан айб қўйилди.\nАҚШ Рамзан Қодировни "қора рўйхат"га киритди\nБуюк Британия ғазначилик канцлери Жордж Осборн сўзларига кўра, Европа иттифоқи ҳукумати "Яшириниш учун жойлар, борган сари кам қолмоқда" деган сигнал беришмоқда. Европадаги молиячи шериклар Осборнинг ўзига Бирлашган Қироллик юрисдикциясида пулларни солиқ хизматлардан яшириш бўйича кўплаб марказлар борлиги бўйича айбловлар қўйилди.\nШу йилнинг ўзида Кипр инқирози якунланди — орол давлати ҳукуматига банк сармоядорларнинг пулларини қисман олиб қўйишга рози бўлишга тўғри келди.\nНатижада пуллар бошқа юрисдикцияларга оқиб ўтди. "Офшорлар билан кураш Европа ўз ишлаб чиқарувчилари ва тадбиркорларини кураш олиб бормайдиган жойга қувиб борди. Агарда тадбиркорда танлов бўлса, у пулларни олиб қўйилиши хавфи ёки солиқларни тўламаслик бўйича айбланмасликка ҳаракат қилишни афзал кўради" — деб таъкидлайди стратегик коммуникация маркази президенти Дмитрий Абзалов.\nБозорнинг кўринмас қўли\nБироқ Вашингтон ўз офшорларининг солиқ тартибини ўзгартирмоқчи эмас эди. "Тадбиркорнинг орзуси — АҚШда офис очиш бўлиши керак. Бу мантиқ офшор операциялар бозорини монополлаштириш, ўз бизнесини бир юрисдикцияга ўтказишга мажбур қилади. Бу ҳар қадамда коррупцияга қарши курашиш борасида бонг уришга ҳалақит қилмайди", — дея киноя қилади Абзалов.\n2017 йил декабрда АҚШ конгресси президент Доналд Трампнинг солиқ ислоҳотларини тасдиқлади. Уларда юридик шахслар учун даромад солиғи ставкасини пасайтиришни назарда тутади.\nАҚШ маъмурияти ҳисобига кўра, янги чоралар мамлакатга офшорлардан 4 триллион долларга яқин маблағни қайтаришга ёрдам беради.\nЯнвар ойининг ўзида Apple компанияси АҚШ бюджетига 38 миллиард доллар пул тўлашини маълум қилганди. Бундан ташқари, компания мамлакат ички ишлаб чиқариш қувватларига 30 миллард доллар инвестиция киритиш ва 20 минг иш ўринлар яратишга ваъда беради.\nДмитрий Абзаловнинг сўзларига кўра, АҚШ солиқ тартиби Трампнинг фуқаролар томонидан хорижга олиб кетилган пулларни қайтаришга қаратилган сиёсатига тўғри келади.\n"Унинг активларни қайтариш бўйича концепцияси офшорлар концепциясига жуда мос келди. АҚШ Саудия Арабистон билан битим тузади. Вашингтон тан олганидек, у ерда демократия йўқ. Оқ уй учун барча пуллар — бир рангда", — деб қўшимча қилди эксперт.


Мирзиёев Рамазон ҳайитида руҳий хасталар шифохонасига борди\n04 июл 2022, Тошкент вақти: 07:45\nПрезидент Мирзиёев Рамазон ҳайити куни руҳий хасталар ҳолидан хабар олди. Президент расмий сайтида хабар қилинишича, 26 июн куни Тошкент шаҳар руҳий касалликлар клиник шифохонасини бориб кўрган президент шифохонанинг эски биноларини янгилаш ишлари, беморларга яратилган шароит билан танишган.\nЎзбекистон президентининг расмий сайтида чоп этилган хабарда айтилишича, айни дамда Тошкент шаҳар руҳий хасталар шифохонасида қурилиш-реконструкция ишлари амалга оширилмоқда.\nЎзбекистон Республикаси Вазирлар Маҳкамасининг 2013 йил 25 июлдаги руҳий-тиббий хизмат фаолиятини такомиллаштиришга оид қарорига мувофиқ, шифохонада 2015-2016 йилларда 4 янги бино фойдаланишга топширилган. Айни пайтда икки қаватли яна бир корпус қурилмоқда.\nПрезидент Мирзиёев шифохонанинг эски биноларини янгилаш борасидаги лойиҳалар билан танишган, беморларга яратилган шароитларни кўздан кечирган.\nРасмий хабарда келтирилишича, президент: "Беморларга муносиб шароитлар яратиш керак", деб таъкидлаган ҳамда шифохонанинг ташқи ва ички кўринишини тартибга келтириш, бу ерда ишлаётган тиббиёт ходимларининг ижтимоий ҳимоясини кучайтириш, хусусан, уларни уй-жой билан таъминлаш бўйича кўрсатмалар берган.\nШунингдек, президент Шавкат Мирзиёев Мирзо Улуғбек туманидаги “Мурувват” уйида ҳам бўлгани, беморлар учун яратилган шароит билан танишгани хабар қилинди. Бу Интернатда руҳан хаста бўлган ногирон эркаклар даволанади.\nПрезидент 1979 йилда қурилган "Мурувват" уйининг бинолари техник ҳолати таъмирталаб экани, мазкур интернат ҳудудини кенгайтириш ва қўшимча бинолар қуриш зарурлигини таъкидлаган.\nХасталар зиёрати чоғида президент: "Улуғ айём кунлари бундай савоб ишларни қилиш, беморлар ҳолидан хабар олиш ҳар биримизнинг эътиборимизда бўлмоғи зарур", дея таъкидлаган.


Гепахол – medu.uz – Дорилар ҳақида маълумотлар ўзбек тилида\nHome Йўриқномалар Гепахол\nПрепаратнинг савдо номи: Гепахол\nТаъсир этувчи модда (ХПН): урсодеоксихол кислотаси\nфаол модда: урсодеоксихол кислотаси – 250 мг;\nёрдамчи модда: лецетин, асалари муми, кунгабоқар мойи (рафинирланган, тозаланган).\nТаърифи: шарсимон ёки овал шаклли, оч-жигарранг рангли, эгилувчан, тиниқ бўлмаган юмшоқ желатин капсулалар.\nКапсула таркиби – оч-сарғиш рангдан тўқ-сарғиш ранггача бўлган, бадбўй ҳидсиз мойсимон суспензия. Сақлаш давомида аралашма қаватларга ажралиши мумкин.\nФармакотерапевтик гуруҳи: Ўт тошларини эритиш учун восита.\nКапсулалар 250 мг дан ўрамда №10, №20, №50 контур уяли ўрамларда.\nҲар бир қўллаш бўйича йўриқнома билан бирга картон қутига жойланади.


Куз-қиш мавсумида аҳоли ўртасида ис газидан заҳарланиш ҳамда ҳаво-газ аралашмаси чақнаши билан боғлиқ фавқулодда вазиятларнинг олдини олиш ҳамда аҳолининг бу борадаги саводхонлигини ошириш мақсадида Республика шошилинч тиббий ёрдам илмий марказидан шу мавзуда олинган маълумотларини тақдим этади.\nИс гази бу табиий заҳарли газдир. У асосан кўмир, ўтин, газ ва бошқа ёқилғиларнинг чала ёнишидан вужудга келади. Ис гази организмга нафас аъзолари орқали тушиб гемоглабин ва кислород ташувчи эритроцитларни ўзаро боғлаб, кислороднинг тана бўйлаб ҳаракатланишини чеклайди. Организмда кислород етишмаслиги оқибатида марказий асаб тизими фаолияти бузилади, одам хушини йўқотади.\nИс гази билан заҳарланиш каби нохуш ҳолатларнинг келиб чиқиш сабаблари ўрганилганда кўп ҳолларда қўлбола иситиш мосламалари ёқилган хоналарда вентилациянинг ёмон айланиши, хонадон эгаларининг эътиборсизлиги оқибатида табиий газнинг қувурларга уланган жойидан сизиб чиқиши, ёки табиий газдан нотўғри фойдаланиши аниқланган.\nБугун ис газидан заҳарланиш одам организимига қандай таъсир ўтказиши ва асоратлари бўйича Республика шошилинч тиббий ёрдам илмий маркази таксикология бўлими мудири Неъмат Ишбаев билан суҳбатлашдик.\n– Айни кунда Республикамизга совуқ ҳаво иқлими кириб келиши муносабати билан хонадонларни табиий газ ҳамда хавфсизликка мутлақо жавоб бермайдиган турли қўлбола иситиш воситаларидан фойдаланилмоқда. Ушбу мосламалардан фойдаланаётганда хавфсизлик чоралари кўрилмагани, газдан заҳарланиш холатларини юзага келтирмоқда. Ис гази одам организимига жуда кучли заҳарли таъсир кўрсатади. Нейротаксик заҳар одамда уйқучанлик, холсизлик ва тез ухлаб қолиб қайтиб уйғонмакслик ҳолатларини юзага келтиради. Агар одам эрталабгача ўша хонада қолса мия соҳасига кислород етиб бормаслиги ва қонда ис газининг кўпайиб кетиши оқибатида кома ҳолатига тушиб қолиши мумкин. Таксикология марказимизга ҳам беморларнинг аксариятини айнан шу кома ҳолатида олиб келишади.\nИс газидан заҳарланишнинг умумий белгилари ва асоратлари қандай бўлади?\n– Бош мия тўқималарининг шикастланиши натижасида беморда бош мия шиши кузатилади, бемор суний нафас олиш аппаратига уланиб босим остида кислород берилади. Узоқ вақт даволанишдан сўнг бемор бош мия фаолияти ҳамда руҳиятида катта ўзгаришлар кузатилади. Кейинчалик ногиронлик, хотира пасайиши, карахтлик асоратлари қолади. Баъзида буткул хотиранинг йўқолиш натижасида ёзишни, чизишни, ўқишни ва хатто яқин қариндошларини ҳам танимай қолиши мумкин. Агар ис газидан захарланишнинг гувохи бўлсангиз, зудлик билан ис гази билан заҳарланган кишини тоза ҳавога олиб чиқиш ва тез ёрдам келгунига қадар нафас олиши тўхтаб қолганда сунъий нафас бериш лозим.\nЎзбекистонда ис газидан заҳарланиш билан боғлиқ ҳолатлар учрамоқда. Шундай ҳолатлар юзага келмаслиги учун уйларни домимий шамоллатиш, ойна тирқишларини очиб қўйиш, шунингдек, куз ойларидан бошлаб хонадонларнинг мўриларини тозалатиб, иситиш қозонларини техник кўрикдан ўтказишларини тавсия қилган бўлардик.\nАгарда бинода газ ҳиди сезилса, ойна ва эшикларни зудлик билан очиб, дархол 103, 104, 1050 қисқа телефон рақамларига қўнғироқ қилиш керак. Аҳоли ўртасида ис газидан заҳарланиш холатлари юзага келмаслиги учун аҳоли саводхонлигини ошириш мақсадида маҳаллаларда, ташкилотларда ис гази бўйича мунтазам тушунтириш ишлари олиб бориш яхши натижа беради.\nЗеро, ҳар бир фуқаро табиий ва ис газидан заҳарланиш аслида нима эканлиги ва бу ҳолатларда биринчи тиббий ёрдам кўрсатиш усуллари ҳақида тушунчаларга эга бўлишлари лозим.


R S2021-03-29T18:11:41+05:0029 Mart, 2021|Олтин қалам|\nГермания университетининг ўзбекистонлик профессори Наманганда хусусий ОТМ очмоқчи. У университет топ-500 таликка киришига ишонмоқда\nГерманиянинг Кёльн бизнес университети профессори Одилжон Абдураззақов Наманганда нодавлат олий таълим муассасаси — Халқаро бизнес ва технология университетини ташкил этмоқчи. Бу ҳақда «Дарё» мухбири Азизбек Абдувалиев хабар бермоқда.\nОдилжон Абдураззақов 1979 йили Наманган вилоятининг Учқўрғон туманида туғилган. АҚШнинг Колорадо давлат университетида бизнес бошқаруви ихтисослиги бўйича бакалавр ва магистр даражасини олган. Докторлик илмий тадқиқотини Гарвард университетида олиб борган. Германиянинг Кёльн бизнес университети, Голландиянинг Мастрихт университети, Озарбайжон дипломатия академияси ва Халқаро Вестминстер университетида ишлаган. Монополияга қарши курашиш қўмитаси ва Инновацион ривожланиш вазирлигида фаолият олиб борган. 2017 йилда «Инновацион фаолиятларни ривожлантиришда технология трансферининг роли» мавзусидаги номзодлик илмий ишини ҳимоя қилган.\nҲозирда Германиянинг Кёльн бизнес университетида профессор сифатида талабаларга дарс бериб келмоқда.\n«Ўзбекистонда олий таълим қамровини 2030 йилгача 60 фоизгача чиқариш вазифаси қўйилган. Шу режа амалга ошиши учун кўмаклашиш мақсадида ўзим туғилиб, ўсган Наманган вилоятида нодавлат олий таълим муассасаси — Халқаро бизнес ва технология университетини ташкил этмоқчиман. Жамоа асосини АҚШ, Буюк Британия, Германия, Япония ва Жанубий Кореядаги нуфузли университетларда фаолият олиб бораётган ўзбекистонлик олим, профессорлар ташкил этади. Улар шу лойиҳа амалга ошгудек бўлса, мамлакатга қайтиб, дунё стандартларига мувофиқ олий таълимни беришга тайёр. Университетимиздаги асосий ихтисосликлар сифатида технология, IT-дастурлаш ва педагогика йўналишларини танлаб олганмиз. Қўшимчасига, рақамли маркетинг, соғлиқни сақлаш ва таълим соҳаларида менежмент каби биз учун янгилик бўлган соҳаларни ҳам киритмоқчимиз», — дейди қаҳрамонимиз.\nОдилжон Абдураззақовга кўра, университетда дарслар ўзбек ва инглиз тилларида ўтилади. Таълим борасида эса инновацион усул қўлланади — кундузги, кечки ва сиртқи ўқишдан ташқари, масофадан туриб таълим олиш имконияти яратилади. Шу орқали нафақат Наманган, балки бошқа вилоятлар ва ҳатто хориждаги талабаларни ҳам қамраб олиш, шунингдек, ўқиш харажатларини кескин камайтириш мумкин. Бу ҳозирги пандемия шароитида, айниқса, қўл келади. Унинг ўзи ҳам Германиядаги талабаларига айни пайтда онлайн усулда сабоқ бериб келмоқда.\n«Бугунги кунда ушбу режани амалга ошириш учун хорижий инвестор жалб этганмиз. Кадрлар жамоаси шаклланган. Янги университет учун бино масаласида вилоят ҳокимлигига мурожаат қилганмиз. Барча масалалар ҳал этилгудек бўлса, 2021—2022-ўқув йилидан фаолиятимизни бошламоқчимиз. Университетнинг асосий кампуси Наманганда бўлади, кейинчалик Тошкент шаҳрида филиали очилади. Мақсадимиз — 2030 йилга келиб дунёнинг энг кучли университетлари 700 талиги, 2050 йилда эса 500 талигидан ўрин олиш», — дейди Одилжон Абдураззақов.\nМаълумот учун, бугунги кунда вилоятда учта олий ўқув юрти —Наманган давлат университети, Наманган муҳандислик-технология ва Наманган муҳандислик-қурилиш институтлари фаолият олиб бормоқда. Уларда жами 33 мингдан ортиқ талаба таҳсил олади. Вилоятдаги умумтаълим мактабларини жорий йилда 36,5 минг ўқувчи битириши кутилмоқда.\nАзизбек Абдувалиев, “Дарё”, 2021 йил, 18 март.\nO'rtacha baholar 2.8 / 5. Baholaganlar soni: 6\nAprel 2021 (173)


Ўзбекистон Республикаси Ички ишлар вазирлиги тизимидаги олий таълим муассасалари — Тошкент олий ҳарбий-техника билим юрти ҳамда Ёнғин хавфсизлиги олий техник мактабида навбатдаги битирувчиларга диплом топшириш маросимлари ўтказилди.\nХотин-қизларнинг ижтимоий ҳимояси ва қонунчилик\nМамлакатимизда истиқлол йилларида хотин-қизлар қонуний манфаатларини таъминлаш, уларнинг иқтидорларини тўла рўёбга чиқаришлари учун зарур шарт-шароитлар тақдим этилди. Бунинг учун мустаҳкам қонунчилик базаси яратилди. Зеро, аёлларнинг жамият ҳаётидаги обрўси ва нуфузини янада ошириш, уларда ислоҳотларга дахлдорлик ҳиссини кучайтириш, опа-сингилларимизни ҳар томонлама қўллаб-қувватлаш ва рағбатлантириш давлат сиёсатининг муҳим йўналишларидандир.\nЯнгича усулдан фойдаланишга киришилди\nХовос туманининг тошли ва шағалли ҳудудидаги Шарқобод, Парчаюз, Соҳибкор маҳаллалари аҳолиси табиий шароитдан келиб чиқиб, томорқани суғоришнинг янгича усулидан фойдаланишмоқда. Яъни томорқа бошидан кавланган ҳовуз маълум муддатда сув билан тўлади. Сув тугагач, яна бир оз кутилади...\nЧет эл инвестициялари ишлаб чиқаришни ривожлантиришда алоҳида ўрин тутади\nЎзбекистон ва Корея Республикаси ўртасидаги алоқалар, хусусан, ҳамкорларимиз инвес-тициялари юртимиздаги бир қатор корхоналар фаолиятини ривожлантиришда айни муддао бўлмоқда.\nСахифа 343, барчаси 370


17:23 / 17.08.2017 3049 pdf Ўқиш режими + -\n«Ана шундай қилиб, одамлар устидан гувоҳ бўлишингиз ва Расул устингиздан гувоҳ бўлиши учун сизларни ўрта уммат қилдик. Сен аввал юзланган қиблани орқасига қайтадиганлар ким-у, Расулга эргашувчилар ким эканини билишимиз учунгина қилганмиз. Бу, албатта, Аллоҳ ҳидоятга солганлардан бошқаларга оғирдир. Аллоҳ иймонингизни зое қилмас. Албатта, Аллоҳ одамларга ўта шафқатлидир, ўта раҳмлидир.» (Бақара, 143)\nАллоҳ таоло ушбу ояти каримада мусулмонларни ўрта уммат қилганини эълон қилмоқда. Биз «ўрта» деб таржима қилган сўз араб тилида «васат» деб келган. Бу сўз «яхши», «ўрта», «марказ» ва «адолатли» деган маъноларни англатади. Кўпроқ «ўрта» маъносида ишлатилгани учун таржимага шу сўз ихтиёр қилинди. Ўртанинг яхши дейилаётганига боис шуки, четлар чет бўлгани учун ҳам ҳар хил таъсирларга кўп учрайди ва бузилиш эҳтимоли кўпроқ. Аммо ўрта бузилмай, яхши ҳолича қолади. «Ўрта»га адолат маъноси берилишининг сабаби эса ўрта атрофларга нисбатан бир хил туради, бирор томонга оғиб, адолатни бузмайди.\nОятдан «Худди сизлар ўзларингиз ўрта уммат бўлганингиз учун қиблаларингизни ҳам шундай қилдик» деган маъно келиб чиқади.\nУшбу ояти карима нозил бўлган пайтда одамлар билмаган маълумотлар ҳозирда аён бўлди. Яъни Қуръони Каримнинг баъзи оятларидаги маъноларни мулоҳаза қилган мусулмон жуғрофия олимлари илмий изланишлар олиб бориб, мусулмонларнинг қибласи бўлмиш Маккаи Мукаррама ер юзидаги қуруқликнинг маркази, ўртаси эканини аниқладилар. Орадан ўн тўрт аср ўтиб кашф этилган бу илмий ҳақиқат асосида қиблани аниқлайдиган асбоб ҳам яратилди. Демак, ояти карима «Сиз ўзингиз ўрта уммат бўлганингиз учун қиблангизни ҳам ўрта қибла қилдик» деган маънони беради.\n«Ана шундай қилиб, одамлар устидан гувоҳ бўлишингиз ва Расул устингиздан гувоҳ бўлиши учун сизларни ўрта уммат қилдик».\nДемак, Ислом умматининг ўрта уммат бўлишининг яна бир сабаби одамлар устидан гувоҳ этиб танланганида экан. Ислом уммати ўрта, яхши, адолатли уммат бўлгани учун бошқа умматларнинг яхши амалларига ўртада туриб, адолат ила гувоҳлик беради. Пайғамбаримиз Муҳаммад алайҳиссалом эса ўз умматларига гувоҳлик берадилар. Ушбу гувоҳлик қандай бўлишини тасаввур қилиш учун бир-икки ривоятлар билан танишамиз.\nАбу Зуҳайр Сақафийдан Имом Аҳмад ривоят қилган ҳадисда Набий алайҳиссалом:\n«Сизлар яхшиларингизни ва ёмонларингизни билиб олсангиз бўлади, – дедилар.\n– Қандай қилиб, Аллоҳнинг Расули? – дейишди. У зот:\n– Мақтов ёки ёмонлаш сўзлари билан. Сизлар Аллоҳнинг ердаги гувоҳларисиз, – дедилар».\nДемак, адолатли, ҳақиқий, тақводор мусулмонларнинг гувоҳлиги бежиз эмас. Ундай сифатларга эга бўлган мусулмонлар «яхши» деган одамлар яхши бўладилар, «ёмон» деган одамлар ёмон бўладилар.\n«Қиёмат куни мен умматим билан тепаликдан халойиққа қараб турамиз. Ҳар бир кимса биздан бўлишни орзу қилади. Қайси пайғамбарнинг уммати уни ёлғончига чиқарса, биз Роббининг фармонини адо этганига гувоҳлик берамиз», – деганлар.\nАбу Саъийд розияллоҳу анҳудан Имом Аҳмад ривоят қилган ҳадисда Пайғамбаримиз Муҳаммад алайҳиссалом айтганлар:\n«Қиёмат куни Нуҳ чақирилиб:\n– Етказдингми? – деб сўралади. У:\n– Ҳа, – дейди. Сўнг унинг қавми чақирилади ва уларга:\n– Сизга етказдими? – дейилади. Улар:\n– Бизга огоҳлантирувчи ҳам, бирор киши ҳам келгани йўқ, – дейишади. Шунда Нуҳга:\n– Сенга ким гувоҳлик беради? – дейилади. У:\n– Муҳаммад ва унинг уммати, – дейди. «...ва шунингдек, сизни ўрта уммат қилдик...» деганининг маъноси шу. Ўрта – адолатли деганидир. Сизлар чақириласизлар ва унга етказганлиги ҳақида гувоҳлик берасизлар, сўнгра мен сизларга гувоҳлик бераман».\nУламоларимиз «ўрта уммат»нинг яна кўп ва улкан маънолар англатишини кенг ва батафсил баён қилганлар. Ислом уммати ҳақиқатда тўла маънода ўрта умматдир. «Ўрта» деганда «яхшилик ва афзаллик» деган маъно ҳам, «мўътадил ва адолатли» деган маъно ҳам ва, ниҳоят, ҳиссиётдаги ўрталик маъноси ҳам тушунилаверади.\nИслом уммати тартиб-интизомда ҳам ўртача, адолатли ва афзал умматдир. Унда ҳаёт фақат ҳис-туйғу, виждон ва одоб-ахлоқ орқали тартиб-интизомга солинмайди. Балки инсоннинг маънавий тарбиясини кучайтириб, одоб-ахлоқ, тақво, ҳалоллик масалаларини онги, ақли ва виждонига сингдириш билан бирга, ҳукмни ҳам ишга солади. Чунки ҳамма ҳам фақат руҳий-виждоний йўл билан тузалиб қолмайди.\nИслом уммати алоқа ва боғланишларда ҳам ўрта, адолатли ва афзал умматдир. Худосизлар тузумидаги каби эмас, яъни жамият шахснинг ҳуқуқларини поймол қилмайди. Капиталистик тузумлар каби эмас, яъни шахс жамиятнинг ҳуқуқларини поймол қилмайди. Балки алоҳида шахсларнинг ҳақ-ҳуқуқлари ва вазифалари бор, айни чоғда, жамиятнинг ҳам ҳақ-ҳуқуқлари ва вазифалари бор.\nИслом уммати макон жиҳатидан ҳам ўрта уммат ҳисобланади. Унинг қибласи, бошқача айтганда, диний маркази ернинг киндигида жойлашган – шарқу ғарб, шимолу жанубнинг ўртасида.\nИслом уммати замон жиҳатидан ҳам ўрта уммат ҳисобланади. Аллоҳ таоло инсоният униб-ўсиб, болалик, ўсмирлик ва ёшлик даврларини бошидан ўтказганидан сўнг, вояга етганда Исломни юборган. Энди қариб, қиёмат қоим бўлгунча бу уммат ўрталик ҳолида унга гувоҳ бўлиб туради.\nИслом уммати ўрта умматлиги учун барча одамларга гувоҳлик беради ва уларнинг ўртасида адолат ўрнатади, ҳақни ботилдан ажратади. Бу умматга барча ишларда унинг Пайғамбари Муҳаммад алайҳиссалом гувоҳлик берадилар.\n10:30 / 19.08.2017 3951\n14:13 / 30 май 13535\n3804 21:32 / 20.02.2018\n2183 18:31 / 26.02.2018\n7592 20:19 / 10.05.2018\n2538 21:39 / 19.05.2017


Тақдимот: Android 8.0 Oreo ва 3D камерага эга илк смартфонни қарши олинг - Terabayt.Uz\nТақдимот: Android 8.0 Oreo ва 3D камерага эга илк смартфонни қарши олинг\nШу кунларда Берлинда жаҳоннинг нуфузли ахборот-коммуникация технологиялари кўргазмаларидан бири бўлган IFA 2017 анжумани давом этмоқда. Унинг доирасида Япониянинг Sony компанияси Sony Xperia XZ1 флагман телефонини тақдим қилди.\nТелефоннинг бош жиҳатлари қаторида "Motion Eye" технологиясига эга 3D камерани ва гаджетнинг Android 8.0 Oreo операцион тизимида ишлашини айтиш мумкин.\nҚуйида 3D камеранинг ишлашини томоша қилинг.\nSony Xperia XA1, 3D Creator by Victor.Zaykovsky on Sketchfab\n3D камера учун ишлайдиган 3D Creator иловаси ёрдамида Sony Xperia XZ1 объектнинг 3 ўлчамдаги тасвирини олади. Ишлаб чиқарувчининг фикрича, камера қиёфа, бош ёки бошқа предметларнинг сифатли ва тезкор 3D моделини яратади. Улардан аватар сифатида фойдаланиш ёки 3D принтерда чоп этиш мумкин. Бош камерага 19 Мп, олд камерага 13 Мп сиғимли сенсорлар ўрнатилган.\nMotion Eye камераси Sony Xperia XZ Premium'даги сенсор билан бир хил: 19 мегапикселли. BSI-CMOS сенсор модули тўғридан-тўғри смартфон матрицасига ўрнатилган ва айнан шу модел секундига 960 кадрли HD-видео суратга олади.\nSony Xperia XZ1 смартфони 5,2 дюймли, HDR 10 технологияси билан таъминланган ва Gorilla Glass 5 ҳимоя шишаси қопланган Full HD (1920х1080 пикселли) экранга эга бўлган. Шунингдек, 8 ядроли ва частота тезлиги 2,45 ГГц бўлган Qualcomm Snapdragon 835 процессори унинг яна бир кучли жиҳати.\nСмартфонга хос яна бир ажойиб ва ўзига хос жиҳат -- унинг LTE тармоғида 1 Гбит/с. тезлигида маълумот алмашиши.\nSony Xperia XZ1 девайсининг тезкор хотираси 4 ГБ, доимий хотираси -- 64 ГБ, microSD бўлмачаси 256 гигабайтгача бўлган флешкани қўллаб-қувватлайди. Батарея сиғими 2700 мА соат, шунингдек тезкор қувватланиш функцияси ҳам мавжуд.\nSony Xperia XZ1 Wi-Fi 802.11ac, NFC ва Bluetooth 5.0 LE алоқа модулларига, шунингдек IP65/68 стандарти бўйича ҳимояланган корпусга эга бўлган.\nSony Xperia XZ1 мобил алоқа воситасининг яна бир қизиқарли жиҳати сифатида, унинг қадоқдаёқ яп-янги Android 8.0 Oreo операцион тизимига эга бўлган жаҳондаги илк гаджет эканини айтиш мумкин.\nНамойишда қайд этилишича, йил аввалида тақдим этилган Xperia XZ Premium девайси Snapdragon 835 чипсетида ишлайдиган жаҳондаги биринчи смартфон бўлса ҳам, июндан сотувга чиқарилган ва бир оз кечиккан эди. Япониялик компания бу смартфонини тез орада сотувга чиқаришни режа қилган.\nSony Xperia XZ1 қора (Black), кумуш (Warm Silver), кўк (Moonlit Blue) ва пушти (Venus Pink) ранг корпусларда ишлаб чиқарилади. Sony Xperia XZ1 флагмани октябрдан 770 АҚШ долларидан, кичик талқини 640 доллардан сотувга чиқарилади.\n#Sony Xperia XZ #яхши камерафон


Alibaba Group ЭНДИ ЎЗБЕКИСТОНДА — Soliq plus / Налоги плюс\nAlibaba Group ЭНДИ ЎЗБЕКИСТОНДА\n7 ноября, 2020 0 SOLIQ PLUS ЯНГИЛИКЛАР\nЎзбекистонда Хитойнинг гигант савдо платформаси “Alibabа” компанияси иш бошлади. Мазкур платформа икки томон манфаатлари учун хизмат қилади. Мазкур компаниянинг мамлакатимиздаги расмий вакили Ўзбекистон экспортчилар уюшмаси ҳисобланади.\n– Аслида “Alibabа” шу вақтгача Ўзбекистонда ўз шўъбасини очмаган, – дейди Ўзбекистон экспортчилар уюшмаси раиси Мухтор Умаров. – Негаки уларнинг талаблари юқори. Кўпчиликда бу Ўзбекистонга қандай фойдаси бор, деган савол туғилиши табиий. Биринчидан, тез, қулай ва арзон тарзда маҳсулотларимизни жаҳон электрон тармоғига жойлай оламиз. Икки тарафга ҳам бу платформа кафолат вазифасини ўтайди. Бунинг натижасида тадбиркорларимиз ҳам хотиржам ўз маҳсулотларини экспорт қила олади. Иккинчидан, энг асосийси, “Alibabа” орқали биз Хитой бозорига ва Хитой орқали қўшни давлатларга чиқа оламиз. Бу Ўзбекистон экспортини 2-3 баробарга оширишимизга йўл очади.\nПлатформа орқали маҳаллий қандолатчи корхонаси ўзининг 3 миллион АҚШ долларига тенг шартномасини имзолади. “Alibabа”нинг расмий фаолиятини экспертлар Ўзбекистон учун иқтисодий ўзгаришлар ва дунё онлайн платформасини забт этиш сари қўйилган қадам, деб баҳолашмоқда.\nБУ ҚАНДАЙ КОМПАНИЯ?\nAlibaba Group – Tmall, Alibaba.com, Alibaba Pictures фильм компанияси, AliExpress.com онлайн-дўкони, Taobao.com онлайн-аукцион сайти, Alipay онлайн тўлов платформаси ва бошқа бир қатор веб-порталларга эгалик қилувчи Хитойнинг оммавий тижорат компанияси ҳисобланади. Компаниянинг асосий фаолияти – ишлаб чиқарувчи ва истеъмолчи ўртасида кўприк вазифасини ўташ ҳисобланади.\nБу тижорат тилида B2B бизнес тури дейилади. Яъни бу сўз “Бизнес -бизнес учун” деган маънони англатади. Қисқаси, бу компания ишлаб чиқарувчилар ва мижозлар ўртасида даллоллик вазифасини бажаради.\nБундан ташқари, Alibaba Group бугунги кунда онлайн чакана савдо, шунингдек, дунёдаги энг йирик булутли ҳисоблаш инфратузилмалари ва медиа-кўнгилочар активларига эгалик қилади.\n2019 йилда Американинг молиявий-иқтисодий – “Forbes” журналининг “Forbes Global 2000” дунёдаги энг йирик 2000 та компаниялари рейтинги шакллантирилган бўлиб, Alibaba Group компанияси мазкур рўйхатда 59-ўринни эгаллаган.\nAlibaba Group компаниясининг энг йирик акциядори – Япониянинг SoftBank компанияси ҳисобланиб, 2019 йилда компания акцияларининг 25,9 фоизига эгалик қилган.\n2020 йилда интернет тижоратга асосланган Хитой компанияси Alibaba Groupнинг бозор нархи 600 миллиард доллардан ортиқ.\nКомпаниянинг бош қароргоҳи Хитойнинг Гуанчжоу провинциясида жойлашган.\nКОМПАНИЯГА НЕГА ЭРТАК ҚАҲРАМОНИ АЛИБОБО НОМИ БЕРИЛГАН?\nҚизиқ, Хитой компаниясига нима учун араб эртаги қаҳрамони номи берилганлиги ҳақида ўйлаб кўрганмисиз?\nБу ҳақда компания асосчиси Жек Ма қуйидагича изоҳ берган:\n– Сан-Францискодаги қаҳвахонада ўтирганимда Алибобо ажойиб номлиги хаёлимга келди. Официант ёнимга келганда Алибобони билиш-билмаслиги билан қизиқдим. Шунда у “биламан”, деб жавоб берди. Мен ундан Алибобо ҳақида нима билишини сўрадим. “Сим-сим, очил!” деди официант. Шунда “Ҳа, мана буни ном деса бўлади!” дедим. Кейин кўчага чиқиб 30 тача одамдан “Алибобони биласизми?” деб сўрадим. Ҳиндистон, Германия, Токио ва Хитойдан келган одамлар ҳам Алибобони таниди. Шундай қилиб, Алибобо кичик ва ўрта компаниялар учун хазиналар ғорига эшикни очди.\nЖЕК МА КИМ?\nУнинг муваффақият тарихи худди эртакка ўхшайди. Чунки у 15 йил олдин ойига атиги 15 доллар маош оладиган ўқитувчи эди.\nМа Юн 1964 йилда Гуанчжоу провинциясида камбағал мусиқачилар оиласида туғилган. Шунинг учун ҳам ота-оналари ўғлига бошланғич капитални беролмаган.\nРичард Никсон Жек Манинг туғилиб ўсган шаҳрига ташриф буюрганидан сўнг, Гуанчжоу провинцияси сайёҳлик марказига айланди. Ма бу вазиятда пул топиш ва инглиз тилини бепул ўрганиш учун ҳаракат қила бошлади. Жек Ма эрта тонгда меҳмонхонага борар ва у ерда чет элликларга бепул ва ўзаро фойдали экскурсияларни таклиф қиларди. Сайёҳлар ўзларининг айтишига қулай бўлиши учун унга “Жек” деб лақаб қўйишади. Шундан буён унинг исми Жек Ма деб аталадиган бўлди.\nЖек Манинг инглиз тилини ўрганиш учун ҳаракати самара берган бўлса-да, мунтазам дарс қолдириши сабаб бошқа фанларни ўзлаштира олмай қолган. Шу тариқа Жек Ма икки марта бошланғич мактабда ва уч марта ўрта мактабда синовдан ўта олмаган. У икки марта коллеж имтиҳонларида ҳам ухлаб қолган. 1988 йилда Жек маҳаллий педагогика университетини тамомлагандан сўнг, ўқитувчи сифатида ойига 12-15 доллар иш ҳақи олиб ишлай бошлаган. У бу вақт давомида Гарвард университетига қабул қилишларини сўраб 10 марта ҳужжат топширган ва ҳаммасида рад жавобини олган.\n90-йилларнинг бошларида Жек Ма даромадли иш қидириб АҚШга боради ва 24 та иш берувчидан рад жавоби олади.\nБИЗНЕС ОЛАМИДА ALIBABA GROUP ҚАНДАЙ ПАЙДО БЎЛДИ?\nЖек Ма бизнесдаги илк қадамларини 90-йилларнинг бошларида қўйди. Ёш ўқитувчи 3 йил давомида фойда олиб келган Haibo таржима агентлигини ташкил этди. Шериклари офисни ижарага олиш нархи биринчи иш ойидаги даромаддан уч баравар юқори эканлигини кўришганда таслим бўлишди. Аммо Ма енгилмади, у бизнесни қўллаб-қувватлаш учун эсдалик совғалар, кийим-кечак ва истеъмол товарларини сота бошлади. Орадан 3 йил ўтгач, “Haibo” биринчи сармояни ташқи инвестицияларсиз олиб келди. Бугунги кунда бу Гуанчжоу провинциясидаги таржима хизматларини кўрсатувчи энг йирик ташкилот ҳисобланади.\nЖек Ма компьютерда тажрибага ва дастурлаш ҳақида тасаввурга эга эмас эди. Биринчи марта у 1995 йилда Хитой делегацияси билан таржимон сифатида Америкага борганда интернетга дуч келди. У ўшанда Yahoo халқаро қидирув тизими орқали Хитойда ишлаб чиқарилган маҳсулотни топа олмади. Онгида илк бор Хитойга қайтгач интернет компаниясини ташкил этиш ғояси пайдо бўлди.\nУ биринчи марта ўз веб-сайтида Haibo учун реклама жойлаштирди ва унинг самарадорлигига амин бўлди. Боиси 2 соатдан кейин Хитой таржима агентлиги Америка, Япония ва Германиядан 6 та манфаатли таклиф олди.\nУни ижарага офис олишга пул йўқ эди ва шу сабаб ўз квартирасида офис очишга мажбур бўлди. Жек Мадан бошқа ҳамма унинг фикрларини хом хаёл деб ҳисоблашди. Дастлаб сайтнинг бир саҳифасини юклаш 2-3 соат давом этди. Орадан 3 йил ўтгач, Жек Ма бу борадаги ишлари учун Хитой давлати томонидан 800 минг доллар мукофот олди.\nУнга 90-йилларнинг охирида халқаро электрон тижорат марказини ишониб топширишди. 1999 йилда Жек Ма ҳукуматдан истеъфога чиқди. Кичик ва ўрта корхоналар, тенгдошлари бўлган савдо майдончасига, яъни Alibaba Group‘га асос солди. Компания Хитой экспортчиларига Америкада мижозлар топишга ёрдам берадиган тизимни ишлаб чиқди. 2002 йилда Alibaba ўзининг биринчи даромадини қўлга киритди. Орадан 10 йил ўтгач, Манинг даромади бир триллион юандан ошди.\nБугун Alibaba Group Хитой электрон тижоратининг 80 фоизини назорат қилади. Харидларнинг учдан икки қисми йиллик айланмаси 148 миллиард долларни ташкил қилувчи Alipay тўлов тизими орқали тўланади. Жак Ма компанияси 6 та савдо майдончасини ривожлантирди ва 156,5 миллион ойлик фойдаланувчиларга эга бўлган Weibo деб номланган Хитойнинг гибрид Facebook тармоғига ҳам эгалик қилади.\nAliExpress онлайн-дўкони 2010 йилда ишга туширилган ва 2016 йилда Москвада ҳам очилган. Ресурс Хитой товарларини чет элда сотиш учун мўлжалланган. Alexa маълумотларига кўра, сайтга ташриф буюрувчиларнинг 21,8 фоизи руслар. 2009 ва 2014 йилларда Жек Ма сайёрадаги энг нуфузли одамларнинг TOП-100 талигига кирди.\nTags: Alibaba Groupalibaba uzbekistan\nРАЗМЕРЫ И ОСВОБОЖДЕНИЕ ОТ УПЛАТЫ ГОСПОШЛИНЫ\n2023 ЙИЛДА РАҚАМЛИ ИҚТИСОДИЁТНИНГ ЯИМДАГИ УЛУШИ 2 БАРАВАРГА КЎПАЯДИ


Табрик сузлар туйлар учун – Пазанда\nГлавная / Жамият / Табрик сузлар туйлар учун\nBarno Mir 23.11.2021\tЖамият, Шерлар Comments Off on Табрик сузлар туйлар учун 1,024 Показы\nТўйда айтиладиган тилаклар\nЗар тўн кийиб белин маҳкам боғлаган, Куёвбола туйинг муборак булсин. Қалам қош-у, ўз ёрингга ярашган, Қадди – қомат буйинг муборак булсин. Тулин ойдек тулган ёринг юзига, Бу кеча оқшом туйиб – туйиб боқасан. Севгимиздан нишона деб қўлига, Ёқут кўзли тилло узук тақасан. Маҳкам қучиб ёргинангнинг белидан, Чимилдиқни тўлдириб турларга бошлайсан. Бўса олиб олмадайин юзидан, Бор меҳрингни унга тукиб ташлайсан. Мен ҳам сенга кҳайрли тунлар тилайман, Куёв бола кечанг кҳайрли бўлсин. Ойдин булсин босган қадам жойларинг, Куёв бола уйинг нурларга тўлсин.\nАссалом сулув келин саломидан. Ассалом елнинг ширин каломидан. Ассалом улуғ зот она номидан. Ассалом ўзбекнинг иссиқ нонидан. Ассалом юлдузли юртим осмони. Ва севги боғининг икки ниҳоли. Ассалом карнайнинг ажиб садоси. Ва ушбу давранинг барча азоси. Ассалом бакҳтиёр куёв ва келин. Сизга ҳадя етгум порлоқ бакҳт йўлин. Ассалом ҳонанда созандаларга. Ассалом қўли гул пазандаларга. Сизга ҳам ассалом меҳрибон мезбон. Меҳмонга мунтазир бугун дастуркҳон.\nБакҳт қасрини қурмоқ бўлсангиз омад\nйўлга йўлласин Ўтиб кетган\nбоболарнинг пок рукҳлари қўлласин Сизни\nкўриб дўстларийз доим кҳавас биланн қарасин\nҲар қадамда оллокҳ сизни ёмон\nкўздан асрасин Тöйларийз муборак бöлсин.\nКелинчак иқболинг порлабди бугун Илк бор қадам босдинг ҳаёт йўлига Муҳаббат қўшиғи айлабди мафтун Жўр бўлгин вафонинг куй оҳангига Истагим билмагин кҳазон фаслини Муҳаббат нурлари ёрисин йўлинг Садоқат дурларин тергин аслини Саодат созини янграсин қўлинг\nИлокҳим келин куёв яшасин инок.\nСевгилари доим бор булсин.\nМинг йил чекиб севги гаштини.\nБири кампир бири чол булсин.\nАввал бошда кийн ёшда кҳам.\nМукҳаббатда ёнсин кузлари.\nУгиллари 4 та булсин у.\n4 та булсин яна кизлари.& & &\nСозанда чал созингни . Кҳофиз жушиб куйласин, Даврани кенгроқ олинг, Онажонлар, кҳолажоллар, кҳуллас кҳамма уйнасин.\nСизга тилагим битта фарзандиз бўлсин 11та бири юрист бири турист қолганлари фудболист ўртанчаси инжинер мандан кеса кетибди кенжатойиз миллионер.\nАссалому алейкум якҳwилар\nқутлуғ қадам киwилар wодлик тола конгилар\nопалару сингилар узун қисқа оғалар амакию\nтоғалар аммажонлар кҳолажонлар кҳам wумтака\nболажонлар есон кҳожа домлар кҳурсанд болган\nбожалар йигитлару wокҳ қиз ориқлару семизлар\nменга қараб кулганлар кҳам қовоғин\nсолганларга таниwларга билиwларга оддийларга\nжиддийлар оwналарга боwқаларга дугонлар\nбегоналарга кҳулласкалом кимда ким тинглаб\nтурган болсам озбекона луфт ила ассалому\nАссалом алекум кҳонимлар ва жаноблар азиз мекҳмонлар. Доби вечер дараги дами и гаспади. Кҳело ледизи енд жентилмен. Бонжу мисси бонжу мадам армисларда кадирминда айн пиритми инсонлар Ассалом алекум дукҳторою азиз нури дида тожу зар А алекум шодлик тула кунгиллар апалару сингилла амакию тогалар ката кичк огалар кҳожонлар амажонлар кҳам шумтака болажонлар ешонкҳужа домлалар муйлов куйган божалар манга караб кулганларга кҳам ковогин солганларга танишларга, билишларга. Ошналарга кушниларга дугоналарга бегоналарга оддийларга жиддийларга окҳири кҳаммага салом\nТабрик сузлар никокҳ туйи учун\nТуй куни айтилган тилакла якҳши.Мунаввар калбингиз кувончга тулсин.Булгайсиз муаззам кҳаётнинг накши.Никокҳ туйингиз муборак булсин.& & &\nТурмиwингиз тўйингиздан чиройли бўлсин бакҳтли бўлинг бакҳтизга кўз тегмасин.\nКҳудо кҳокҳласа 9-ою,9-кун, 9-соату,9-дақиқадан с6нг, 9-раддомни,9-палатасида, 4.5килодан, 9кило Кҳасан Кҳусан фарзандлар к6риwсин.& & &\nБу дунёнинг оила деб аталмиш қасир сари интилган бугун еса унг остонасида турган екки ёwга бакҳт саодат қувонч доимо ҳамроҳ булсин қалбенгизда гина қутратларга нисбатан муҳаббат севги иwонч булсин.\nЎғлингиз ўкҳшасин ибн синога,\nҚизингиз ўкҳшасин зебинисога,\nЎзингиз ўкҳшанг Тоҳир Зуҳрога,\nТангрим йетказсин сизларни ҳам Макка тиллога.\nТуйга табрик сузлар\nБугун икки ёшнинг бакҳт оқшомида ёр ёр садолари янграсин доим гўзал катта кҳаёт остонасида кҳаётингиз нурга тўлсин илокҳим пок ният оқ кўнгил оқ либос кийган қадамлари қутлуғ келин муборак албқомат бир сўзли ёрини севган белига белбоғли куйиов муборак дуога қўл очинг бувижҳонларим икки ёшнинг кҳовлиси болага тўлсин фотима зукҳралар кҳасан кҳусанлар икки ёш бағрини тўлдириб турсин карнай сурнайларнинг ёр ёр садоси она алласига уланиб кесин фарзандлар улғайиб камолин кўриб иқболи порласин муродга йесин\nДўстим бакҳтли бўлинг сизга тилагим, Доим тайёрман бўлса керагим, Сизни бакҳтлилигиз қалбим шодлиги, Бакҳтим менинг сиздей дўстим борлиги!\nТоғни толқон қилар сиздек ўғлонлари тошдан бўлсин\nЯнги қурган қўрғонлари бугун тўй деб келди\nКўплаб мекҳмонлари куёв деган номи бўлсин\nДойим улуғ акажоним тўйларингиз бўлсин қутлуғ\nСакҳарларда кўчаларга сувлар сепиб\nЯнги 0дат 0на кўнглин кҳушнуд етиб\n0ЛЛ0Кҳ сизга бакҳтлар ато етиб келин деган номи бўлсин\nКечаларда кўчаларда юришлар йўқ\nДўстлар билан тунларда туришлар йўқ\nБўйдоқман деб ҚИЗЛАРГА ГАП 0тишлар йўқ\nакажоним ТЎЙЛАРИНГИЗ БЎЛСИН ҚУТЛУҒ\nРАСИЙАДА УКАНГИЗ БОР ЕСЛАБ ҚЎЙИНГ\nКҳАМ СИРДОСҲ ДИЛКАСҲИНГИЗНИ ЙЎҚЛАБ ҚЎЙИНГ\n……..НИ ТАБРИГИНИ ҚАБУЛ ҚИЛИНГ\nКУЙ0ВДЕГАН НОМИ БЎЛСИН ДОИМ …… АКА жоним тўйларингиз бўлсин қутлуғ\nВошингизни бакҳт егибди ғам егмасин.\nВирингиз келин бирингиз куёв кўз тегмасин.\nЯрашибди бўйингизга бўйларингиз.\nҚутлуғ бўлсин бугинги бакҳт тўйларингиз.\n( Давра ёпиw)\nКҳурматли мекҳмонларимиз барча нарсани никҳояси б6лгани каби бугунги файзли кечамзга ажратилган вақтимиз кҳам никҳоялаб бормоқда екан. Албатда даврамз сöнгида барчангизни кҳонодонизга тинчлик кҳотиржамлик файзу барака аримаслигини тилаб қоламиз, асосийси юртимиз тинч осмонимз мусаффо б6лсин. Мана wундай озод ва обод мустақл жаннатмакон юртимизга асло кöз тегмасн. Албатта тинчлигмзни таминлаб турган оқл ва доно wижоатли юртбоwимиз омон бöлсин. Юрт тинч ватан обод бöлса тöю томоwалар кҳам яраwади. Илокҳм öзбек кҳалқининг кҳар битда кҳонадонларида мана wундай тöйлар байрамлар садоси янграб турсн деймиз. Яна бирбора тöйбоwларимизга тöйлар муборак икки ёw доимо бакҳтли соадатли бöлсин\nКўнглингизга Қишнинг сокинлигию Баҳорнинг нафосати Ёзнинг тафтий Кузнинг зийнати ҳамда оламнинг бутун гўзалигини нақш етган Муҳаббат мангу ҳамроҳингиз бўлсин Севиб севилиб ширин фарзандлар баҳтини кўринг Номингиз Фарҳод СҲирин Лайли Мажнун Тоҳир Зуҳро Вир ва Зара каби Афсонавий симолар қаторида муштарак бўлиб қолишига Т и л а к д о ш м и з Илоҳим вақти етиб ҳамма ҳам тўйлар қилсин оила қурсин фарзандлар кўрсин ва оила аталмиш муқаддас даргоҳда бир умр баҳтли содатли ҳаёт кечирсинлар Икки ёш бир оила бўларкан икки авлод бирлашаркан икки томоннинг Қардошчилик иплари бугундан боғланаркан бу ип бир умрлик зангламас олтин занжир каби бўлиб қолишига тилакдошмиз.\nБу улуғ кун билан аввалам бор тўй соҳибу соҳибаларимизни (…)жон акамиз ва (…)ҳон опамизмизми чин дилдан қутлаб муборакбод етамаиз Илоҳим фарзандлар баҳтини кўриб мана шундайин тўю томошаларимизда бош ва қош бўлиб юришларига т и л а к д о ш м и з Кечамизнинг еса енг асосий сабабчилари даврамиз тўрида СҲоҳона саҳналардан жой олган ёшларимиз куёвимиз (…) жон ва келинимиз (…) ҳонларнинг бугун висол оқшомлари Биз мана шу ерда йиғилган барча қардош дўсту биродарлар номидан келин ва куёвларимизга узоқ умр баҳт ила содатлар тилаб қоламиз Ҳаёт йўллари доимо ёруғ ва порлоғ бўлсин Ёшлик гўзаллик муҳаббат ва садоқат уларнинг кўнгилларини ҳеч қачон тарк етмасин ИЛОҲИМ КУЙОВ КЕЛИНДАН АЙЛАНСИН КЕЛИН КУЙОВДАН АЙЛАНСИН СҲУ КЕЛИН КУЙОВЛАР САКСОНЛАРГА КИРГАНЛАРИДАЙАМ НАБИРАЛАРИ БИЛАН БИРГА ЎЙНАСИН КҲОЛУ КАМПИР БИР БИРЛАРИГА ТЕРМУЛИСҲИБ ТЎЙМАСИН СҲУ ҲОНАДОНГА ТУСҲГАН СҲУ КЕЛИН ҲИЗМАТ ҚИЛИБ ЕЛИБ ЙУГУРИБ КҲОПСИН ОДАМЛАР ҲАВАС БИЛАН БОҚСИН КЕЛИН ЕМАС ҚИЗ БЎЛИБ ҚОЛСИН НИМА БЎЛГАНДАЙАМ БАҲТЛИ БЎЛИБ КЕТСИН ДОВРУҒИ БУТУН ОЛАМГА ЕТСИН\nÖнг қ6линда 6йноқлаган 6ғлин б6лсин келин4ак, 4ап қ6линда қизил гулдек қизин б6лсин келин4ак. Уй т6рида пакҳлавондек ёрин бöлсин келин4ак, ёрин бн бир умрга бакҳтли б6лгин келин4ак.\nтой ерур ёр достлар учрашган аям иккидил пайванди туташган аём енг олий ниятлар ушалган аём ёр болдинг ёринг жамолига той қаранг достлар бугун той.\nойла деган янги давлатга келин ила киёв чиқишган такҳтга болип шокҳ малика еришган бакҳтга тарикҳий воқия бергандай рой қаранг достлар бугун той.\nМана бугун бакҳтли ёwларимиз оила деган муқаддас даргокҳга илк қадамларини қöйиw муносабати бн йиғилб турбмиз екан. Авало бу ёwларимизга узоқ умр сикҳат саломатлик бакҳт ила саодат тилаймиз. Илокҳм бакҳтлари бакҳт қирғоди қолб армон тöлқинидан йироғ бöлсин. БАКҳТ деган бир туwунча кҳаётларини кҳар бир кемтик жойларини тöлдириб турсин деймиз яна бир бора тöйбоwиларимизга тöйлар муборак икки ёw доимо бакҳтли соадатли бöлсин.\nБир оқшомки завқи öзгача,\nУнинг латиф шавқи öзгача,\nБакҳт кечаси дейдилар буни,\nАҳд кечаси дейдилар буни!\nБу оқшомда жöшар туйғулар,\nҚалбга қувонч қўшар туйғулар,\nИкки юрак икки ажиб ёш,\nБағри бўлиб гўё бир қуёш,\nОбод етиб севги боғини,\nЁқар улар бакҳт чироғини!\nУwбу яқин замонда\nWу Андижон томонда\nБир г6зал қиз яwарди\nМани кҳам билиwарди.\nУни кҳар бир с6злари,\nКулиб турар к6злари.\nУ савдогар қиз енди\nРостдан кҳам г6зал еди.\nЮзлари қирмиз мисли\nИсми кҳам Нафис асли.\nМани кҳам 6ткир дилим\nПойлардим унинг й6лин.\nУч к6када турардим\nWамол кҳам сал еларди\nУ ман томон келарди.\nЙ6лини т6сиб аста\nГап боwладим бир пастда.\nРостдааа сзни севаман\nЙигитиз й6қ биламан.\nСеваман жондан ортиқ\nБор будим сзга тортиқ.\n6wал г6зал юз билан\nWирингина с6з билан\nКҳозир вақтим й6қ деди\nЕртага келинг деди.\nУмрингиз бакҳордек бўлсину,\nЁздек иссиқ бўлсину,\nҳеч ҳазони бўлмасин.\nҚишдек оппоқ бўлсину\nБакҳордай беғубор бўлсин умрингиз,\nАжойиб ва ёруғ бўлсин йўлингиз.\nҲаётда тортманг сира оғир дард,\nОллоҳ ином есин сизга шундай баҳт.\nҲаётингиз булоқ сувидек тиниқ,\nҲаводек мусаффо, асалдек ширин,\nАсрдек узун, асардек сермазмун бўлсин!\nКимдир учун яшашингиз шарт,\nКимдир учун езгу тилаксиз.\nСезилмайди сиз учун аммо,\nКимдир учун жуда кераксиз.\nОрзуларинг армон бўлмасин.\nҚалбинг армонларга макон бўлмасин.\nСҲундай яшагинки ёруғ дунёда,\nСенданда бакҳтлироқ инсон бўлмасин.\nБоққа кирсам майлими,\nГуллар терсам майлими,\nКелин билан куёвни,\nАвваламбор ушбу тўйкҳонамизга келган меҳмонлар ҳуш келибсизлар! Биз авваламбор келинимиз ва куровимизга узоқ умр,баҳт-саодат, фаслнинг 4 гўзалликлари каби, куз фасли каби осуда ва тинч, қиш фасли каби мусаффоо, баҳорда очилган гуллар сингари гўзал, ва ёз иссиқликлари сизларни қалбингизга жооо бўлиб ҳар бир инсоннинг қалбларига таратиб юришингизни,келажакда солиҳ ва солиҳа,мумун ва мумина фарзандларнинг гўзал меҳрибон ота оналари бўлиб юришингизни Аллоҳдан тилаб, СЎРАБ ва албатта дуо қилиб қоламиза, яна бир бор тўйингиз муборак бўлсин, марҳамат енди дастурҳонимизга йеб ичиб бемалол роҳатланиб ўтирилаааарр………………….\nАссалому алайкум меҳмонлар ва мезбонлар,ҳола ва аммалар,тоға ва амакилар ҳаммангиз ҳуш келибсиз.Аввалам бор мана шу тўрда ўтирган келин-куёвларни чин қалбимдан табриклайман.Уларга ўзларига ўкҳшаган чиройли мўмин ва мўмимна қизлардан АЛЛОҲнинг ўзи ато есин деб даврамизга таклиф қиламиз.Қани маркҳамт………………\nистагим сунмасин ёнган чироғинг\nпорласин мангу чашминг қароғинг\nмагар чинор булсанг чинордек яша\nбевақт узилмасин ҳеч бир япроғинг\nРоббим икки дунё баҳту- саодатини берсин\nАваллом бор Ассалому Алайкум! шу йерга йиғилган азиз мекҳмонлар. Куюв болани ишларига омад, чўнтагига евро даромад тилайман. Икки ёш елликка еришиб олтмишдан ошиб, етмишга етиб, саксондан сакраб, тўқсонга тўқсонга тўқнашиб, юз ёшга юзлашиб, Кҳожи дада, кҳожи она бўлиб юришни Оллокҳ насиб айлашини тилайман.\nОллоҳ иккала ёшни тақдирина бир қилган екан, иккалангиз ҳам бакҳтли булишга лойиқсизлар! Сиз шундай бакҳтли булингки, узгаларни ҳам қувончдан боши осмонга йесин, шундай бакҳтли булсинки, узгаларсизга ҳавас билан боқсин. Оллоҳ сизларга битмас-туганмас ширин ҳаёт ин`ом етибдими, биз ҳам шу қатори сизни чин юракдан муборакбод етамиз!\nМуборак айёмнинг тиниқ тонгидай\nМусаффо рангларга тўлганда борлиқ\nКҳушбой табиатнинг йетти рангидай\nОсмон гардишида қолганда ёрлиқ\nWнг порлоқ туйғулар тилайман сизга\nЕнг ширин орзулар тилайман сизга\nНикоҳ тўйингиз бўлсин муборак.\nСиздан кўркам йигит йўқ бу кун.\nДоим мағрур, ғурури бутун.\nҚўшилиб барча езгу тилакка.\nНикокҳ тўйингиз билан ака.\nНурларга кўмилган бу маскан бу кун,\nСизларга бакҳт тилар пок ният ила.\nОппоқ либосдаги кўнгли оқ келин,\nБакҳтли бўлинг бу кун ёрингиз бирла.\nМен сизга тилайман муҳаббат ва бакҳт\nАллоҳ øзи нурдан ато есин такҳт Ҳамроҳингиз бöлсин кулгу табасум\nЁрқин ҳаётингизга wудир дил сöзим\nКарнай сурнайларни садоси билан,\nСҲу уйнинг муҳаббат вафоси билан,\nҚадам қóйдинг, изинг гулларга тóлсин.\nКелинчак оқ либос, муборак бóлсин\nМунис қайнонангни қилганча муштоқ,\nГарчи соğинтирдинг, соğиндик бироқ,\nБугун айри бóлди, айрилиқ фироқ,\nФазли камолинг бир дарак бóлсин.\nКелинчак киёв сенга муборак бóлсин.\nҚувончдан бакҳт томон шошади юрак\nТўю томошалар тинчликдан дарак\nДўсту ёр бирлашиб бўлса бир билак\nҲар меҳмон азизсиз ўрнингиз бўлак\nДунёда енг ширин ширинлик нима\nБитта ширин сўзу бир ширин тилак\nУмид билан ёзиб дастуркҳон. Тўйга дея чорлади мекҳмон.\nЯнграсин куй янграсин наво.\nКелинг дўстлар тўйга маркҳабо.\nОқ қуш каби парвозга шайланган\nЕртагдаги маликага айланган\n(йигит исми) акага келин булиб сайланган\n(қиз исми) қутлуғ бўлсин тўйингиз,\nОстонаси тилло бўлсин уйингиз!!!\nПред. Уйлар проекти – чиройли уйлар дизайнлари\nСледующая ҳар бир ҳарфга шер, болалар учун шерлар\nПиелонефрит – белгилари, олдини олиш ва даволаш Пиелонефрит – бу буйракларнинг бактериал яллиғланиши, аниқроғи унинг …


Аллоҳга ва Расулига ижобат этингиз - Hidoyat.uz\nАсосий саҳифа Мақолалар Аллоҳга ва Расулига ижобат этингиз\nЧоп этилди Iyun 1, 2020 Аллоҳга ва Расулига ижобат этингизda fikr bildirishni o'chirish\n«Эй имон келтирганлар! Сизларни тирилтирувчи нарса (илм олиш) учун чорлаганларида, Аллоҳга ва Расулга (лаббай деб) жавоб қилингиз! Яна билиб қўйингизки, Аллоҳ инсон билан унинг дили (ўртаси)да “парда” бўлиб туради ва Унинг (ҳузурига) жамулжам бўлурсиз. Сизлардан фақат золимларгагина хос бўлмаган (балки ҳаммаларингизга оммавий бўладиган) фитна (азоб)дан сақланингиз ва билиб қўйингизки, Аллоҳ жазоси қаттиқ (Зот)дир» (Анфол сураси, 24–25-оятлар).\n“Эй имон келтирганлар!” Яъни, эй Ҳақни тасдиқ қилиб, Унга бўйсунганлар! Аллоҳ ва Расулининг амрларига бўйсунинг. Аллоҳ ва Расулининг амрларига итоатингиз туфайли абадий ҳаётга эришасиз. Мужоҳид оятни бундай тафсир қилади: “Боқий ҳаёт ва туганмас неъматларга эришиш учун Аллоҳ ва Расулининг амрларига итоат этинг”.\n“Сизларни тирилтирувчи нарса…” илмдир. Илм ҳаётдир, жаҳолат ўлимдир. Баъзи муфассирлар “тирилтирувчи нарса” имон ва Исломдир, чунки имон қалб ҳаёти, куфр эса қалб ўлимидир, дейишган.\n«Яна билиб қўйингизки, Аллоҳ инсон билан унинг дили (ўртаси)да “парда” бўлиб туради».\nБу оят огоҳлантиришдир. Яъни, ўзингиз ва қалбингиз ўртаси тўсиб қўйилиб, вафот этишингиздан олдин Аллоҳга ва Расулига итоат этинг.\n“Сизлардан фақат золимларгагина хос бўлмаган (балки ҳаммаларингизга оммавий бўладиган) фитна (азоб)дан сақланингиз”. Бу оят ҳам огоҳлантиришдир, яъни билингки, золимлар зулми боис тушажак азобга фақат уларнинг ўзигина эмас, барча гирифтор бўлади. Боиси, золимларни зулмдан (гуноҳдан) қайтаришмаган эди.\nЗайнаб бинти Жаҳш розийаллоҳу анҳо Набий алайҳиссаломдан: “Ё Расулуллоҳ, орамизда солиҳ кишилар бўлатуриб, ҳалок бўламизми?” деб сўради. Жавоб қилдилар: “Ҳа, агар ёвузлик кўпайса” (Имом Муслим ривояти). Имом Термизий раҳматуллоҳи алайҳнинг ривоятида бундай келади: “Агар инсонлар золимнинг зулмини кўриб, уни бу ишидан тўхтатишмаса, демак, Аллоҳ иқоб билан уларнинг барчасини ҳалок қилишига оз қолибди”.\nРасулуллоҳ соллаллоҳу алайҳи ва саллам: “Тез кунларда фитналар юзага келади. Бу вақтда ўтирувчи турувчидан, турувчи эса юрувчидан, юрувчи ҳаракат қилувчидан яхшироқ бўлади. Ким унга қараб интилса, фитна ҳам унга қараб келади. Ким бир умид ёки паноҳ топса, ўша билан паноҳлансин”, деб огоҳлантирганлар.\nИмом Термизий Али ибн Абу Толиб розийаллоҳу анҳудан ривоят қилади: «Набий алайҳиссалом: “Огоҳ бўлингларки, тез орада фитналар юзага келади”, дедилар. Мен: “Ё Расулуллоҳ, ундан олиб чиқувчи нарса нима?” деб сўрадим. Жавоб қилдилар: “Аллоҳнинг Китоби. Унда ўтган умматларнинг, шунингдек, сиздан кейин келадиганларнинг хабарлари бор. Унда ўртангизда ҳал қилувчи ҳукм бор, ҳазил эмас. Уни тарк этганни Аллоҳ ҳалок қилади. Ундан бошқадан ҳидоят излаганни Парвардигор адаштиради. У – ҳикматли зикр. У тўғри йўлга йўлловчи. Нафслар у сабаб адашмайди. Уламолар унинг тафсирини сўзлаб адо этишолмайди. Кўп такрор билан у эскирмайди. Ажойиботлари камаймайди. Бу шундай Каломки, уни эшитган жинлар: “Дарҳақиқат, бизлар ажиб бир Қуръонни эшитдик. У тўғри йўлга ҳидоят қилади. Бас, дарҳол унга имон келтирдик. Бизлар (энди) Раббимизга ҳеч кимни сира шерик қилмагаймиз” (Жин сураси, 1–2- оятлар), дейишдан ўзларини тўхтатиб қолишолмади…”».\nГуноҳлардан тийилмасангиз, “Билиб қўйингизки, Аллоҳ жазоси қаттиқ (Зот)дир” (Анфол сураси, 25-оят).\nТафсир китоблари асосида “Кўкалдош” ўрта махсус ислом билим юрти ўқитувчиси\nАбдулвосеъ ҒАНИЕВ тайёрлади.


НҲҲ лойиҳалари: янги мобил алоқа хизматларини кўрсатиш қоидалари | NORMA.UZ\nНҲҲ лойиҳалари: янги мобил алоқа хизматларини кўрсатиш қоидалари\nЯгона порталда Мобил алоқа хизматларини кўрсатиш қоидалари лойиҳаси муҳокама учун очилди.\nҲужжатнинг амалдаги таҳрири ЎзААА бош директорининг 4.01.2009 йилдаги 2-сон буйруғи билан тасдиқланган ва Адлия вазирлиги томонидан 6.02.2009 йилда 1900-сон билан рўйхатдан ўтказилган.\nЯнги таҳрирда мобил алоқа тармоқлари оператори дилерлари фаолиятига алоҳида эътибор қаратилади. Ҳужжат матнига кўра дилерлар остида оператор номидан абонентларга хизмат кўрсатиш бўйича оператор билан шартномага эга юридик шахслар тушунилади. Дилерлар бир ёки бир неча операторлар манфаатларини ифода қилишлари мумкин.\nЛойиҳада кўзда тутилишича, мобил алоқа хизматлари кўрсатиш бўйича шартнома бевосита оператор ва абонент ўртасида ёки дилер орқали тузилиши мумкин.\nҚоидаларнинг янги таҳрири операторларни операторнинг ахборот-маълумот хизматига бепул тармоқ ичи қўнғироқлари имкониятини, шунингдек телефон қўнғироғи воситасида бепул асосда ахборот-маълумот хизматларидан фойдаланишни таъминлашга мажбур қилади.\nШунингдек лойиҳада мобил алоқа хизматлари кўрсатиш бўйича шартномани тузиш тартиботлари аниқлаштирилади. Чунончи, шартнома фақат абонент-жисмоний шахс шахсан ҳозир бўлганда ва шахсни тасдиқловчи ҳужжатнинг аслини тақдим этганда тузилади.\nЖисмоний шахс вакили шахсан иштирок этиб, шахсни тасдиқловчи ҳужжатнинг асли ва ўрнатилган тартибда расмийлаштирилган ишончнома тақдим этилганда ҳам шартнома тузилиши мумкин.\nШахсни тасдиқловчи ҳужжат сифатида қуйидагилар қабул қилинади:\nфуқаролиги бўлмаган шахс гувоҳномаси;\nҳарбий қисмлар ва ҳарбий муассасалар қўмондонлиги томонидан бериладиган шахсий гувоҳнома;\nҳарбий билетлар (ҳарбий хизматга мажбур фуқароларнинг ҳарбий билети бундан мустасно).\nШартнома тузишдан олдин оператор ёки дилер мазкур абонент билан аввал тузилган шартномалар мавжудлиги юзасидан маълумотлар базаси билан таққослаш ўтказиши керак. Жисмоний шахс-абонент мазкур операторнинг беш ва ундан ортиқ рақамларига эга бўлган тақдирда у билан янги шартнома зарур шароитлар таъминланган тақдирда фақат операторнинг хизмат кўрсатиш пунктларида тузилади.\nШартнома тузиш жойлари ҳужжатда қуйидаги тарзда белгиланган:\nоператор ёки дилер мулкида, хўжалик юритувида, оператив бошқарувида ёки ижарада бўлган бинода (бинонинг бир қисмида) жойлашган хизмат кўрсатиш пунктлари;\nтурғун савдо объектлари ва савдо фаолияти учун мўлжалланган зоналардаги ҳамда бир ёки бир неча иш ўринларига мўлжалланган савдо залларига эга жиҳозланган савдо жойлари;\nхизмат кўрсатиш пунктига ташриф буюриш имкониятига эга бўлмаган абонентнинг яшаш жойи (истисно қилинадиган ҳолатларда жисмоний шахсларнинг якка тартибдаги буюртмалари бўйича).\nТурғун бўлмаган савдо объектларида шартнома тузиш тақиқланади, бундан уларни қишлоқ, олис, бориш қийин бўлган аҳоли пунктларида яшовчи абонентларга хизмат кўрсатиш учун махсус жиҳозланган транспорт воситаларида тузиш ҳоллари мустасно.\nЛойиҳада кўрсатилишича, оператор шартнома тузишни фақат техник имконият мавжуд бўлмаган тақдирда рад этиш ҳуқуқига эга.\nАбонентлар билан тузилаётган шартномалар мазмуни уларга қуйидаги шартлар киритилиши ҳисобига кенгайтирилади:\nшартнома дилер орқали тузилган тақдирда – дилернинг реквизитлари (фирма номи, шахсий рақами, имзоси ва муҳри);\nабонент оладиган рақам (SIM-карта) билан ишлатадиган мобил алоқа қурилмасининг асосий турлари, яъни уяли телефон, USB-модем, электр энергияси/сув/газ ҳисоблагичлар, онлайн тўловлар терминаллари, GSM, IP ёки SMS шлюзлар ёхуд жиҳозларнинг бошқа турлари;\nшартномани бекор қилиш ва абонент шахсий ҳисобварағида қолган пул маблағларини қайтариш шартлари.\nЯнги нормаларнинг бири билан хизматлар тўпламини автомат тарзда (абонент томонидан танлов тасдиқланмасдан) ўзгартиришга, олайлик, қўшимча пулли хизматларни киритишга, фойдаланилаётган маълумотлар узатиш хизмати тарифини ўзгартиришга тақиқ ҳам кўзда тутилган. Абонент сўрови бўйича уни хабардор қилган ҳолда уланган мобил алоқа хизматларини абонентнинг ўзи уни ўчиргунча автомат равишда узайтиришга йўл қўйилади.\nАбонент шахсий ҳисобварағида маблағлар тугаган пайтдан бошлаб 60 кундан кўп вақт ўтган ҳоллар шартномани бекор қилиш асослари жумласига киритилади.\nМобил алоқа операторлари мажбуриятлари доирасини кенгайтириш таклиф қилинмоқда. Хусусан, улар жумласига қуйидагиларни киритиш таклиф қилинаётир:\nоператорнинг хизмат кўрсатиш пунктларида ташриф буюрувчилар хавфсизлигини, шу жумладан видеокузатув камераларини қўллаш ва видеоёзув ва овозни камида 90 кун сақлаш билан уларнинг хавфсизлиги чораларини таъминлаш;\nўз расмий веб-сайтида расмий ахборотни, жумладан тақдим қилинаётган хизматлар рўйхати, тарифлар, прайс-листлар, хизмат кўрсатиш тартиби ва шартлари ўзгариши ва ҳ.к. тўғрисидаги ахборотни ўз вақтида эълон қилиш;\nдилерларга нисбатан шартнома шартларига мувофиқ дилер сертификатини бекор қилиш ва чақириб олишгача ва ҳ.к. жавобгарлик чораларини қўллаш.\nҚоидаларнинг янги таҳрири тасдиқлангандан кейин абонентларнинг мурожаатлари операторга келиб тушган кундан бошлаб 15 кун мобайнида (ҳозир – 30 кун), материалларни қўшимча ўрганиш зарурати бўлганда бир ойгача муддатда кўриб чиқилади.\nТекшириш ўтказиш, қўшимча материалларни талаб қилиб олиш ёки бошқа чоралар кўриш зарурати бўлганда кўриб чиқиш муддатлари истисно тариқасида оператор раҳбари томонидан мурожаат қилган абонентга хабар берилган ҳолда кўпи билан бир ойга узайтирилиши мумкин.\nМобил алоқа абонентларининг мажбуриятларига ҳам тузатиш киритилади. Хусусан, абонентнинг маълумотлари ўзгартирилиши тўғрисида операторни хабардор қилиш муддатини 30 кундан 15 кунга қисқартириш таклиф қилинаётир.\nБундан ташқари абонентларга оммавий SMS-жўнатмалар, спамлар, фирибгарликни амалга ошириш ёки абонент рақамларидан ўзгача тарзда ғайриқонуний фойдаланиш, шунингдек халқаро ва шаҳарлараро трафикни, жумладан GSM ва IP шлюзлардан фойдаланган ҳолда ғайриқонуний ўтказишни тақиқлашади.\nҲужжатнинг янги таҳририда дилернинг ҳуқуқ ва мажбуриятларини тартибга соладиган алоҳида боб ҳам кўзда тутилган.\nЛойиҳада аниқлаштирилишича, маълумотлар узатиш трафигининг ҳар бир йўналиши бўйича маълумотларни узатиш ва қабул қилиш ҳажмини тарификациялаш бирлиги мобил алоқа тармоғидаги ҳар бир интернет-сессияни алоҳида ҳисобга олган ҳолда оператор томонидан ўрнатилади, бироқ 16 Kb дан ортиқ бўлиши мумкин эмас.\nЛойиҳага кўра хизмат кўрсатишдаги камчиликлар оператор томонидан абонент талаб кўйган кундан бошлаб 15 кун мобайнида (ҳозир – 20 кун) бартараф этилиши керак, башарти шартномада анча қисқа муддат ўрнатилмаган бўлса.\nМобиль алоқа операторларидан олинадиган фойда солиғи рентабелликка боғлиқ


Тошкентда кучсиз зилзила юз берди\nДушанба куни эрталаб Тошкент вақти билан соат 9 да қайд этилган зилзила кучланиши 2 бални ташкил этган. Бу ҳақда “Новости” ахборот агентлигига Тошкент сейсмостанцияси вакили Ирина Скорнякова маълумот берган.\nМутахассиснинг айтишича, зилзила эпицентри Тошкентдан 510 километр нарида, Афғонистон ҳудудидаги Ҳиндукуш тоғларида бўлган. Бу ерда зилзила кучи 5,6 баллни ташкил этган.\nБундан аввалроқ Афғанистондаги зилзила таъсири Тожикистонда ҳам сезилгани хабар қилинган эди. Душанбеда зилзила 4 баллга етган.\nЗилзиладан кўрилган талафотлар ҳақида маълумотлар йўқ.


Қирғизистон чегарасида яна можаро. Бу сафар...\n03.06.2020 11:53 0 9558\nҚирғизистон-Тожикистон чегарасида яна қуролли келишмовчилик бўлиб ўтди. Бу ҳақда Қирғизистон чегара хизмати хабар бериб ўтган.\nХабар қилинишича, бугун тунда, 2 июндан 3 июнга ўтар кечаси Боткент туманининг Эки-Таш ҳудудидан ўтган чегарада ўқотар қурол ишлатилган. Тожикистон томонидан номаълум шахслар Қирғизистон фуқаросининг машинаси томон ов қуролидан ўқ узган.\nБу вақтда қирғизистонлик эркак Ўш-Исфана йўлида ҳаракатланиб кетаётган бўлган. У яраланди ва айни вақтда касалхонада даволанмоқда.\nҲодиса жойида милиция ходимлари иш олиб боряпти. Чегара хизмати томонидан хабар қилинишича, ҳозирги вақтда вазият барқарор.\nҲодиса 31/05, 17:49


Xorazm Ma`mun akademiyasi\nХоразм Маъмун академияси ахборотномаси 2006 йилдан буён бир йилда 4 (3 ойда бир) марта чоп қилинади. Ахборотномада илм-фаннинг барча соҳалари бўйича ўзбек, рус ва инглиз тилларидаги мақолалар нашр этилади. Ахборотномага мақолалар қуйидаги тартибда қабул қилинади: мақола ҳажми 0,25 босма табоқ (4 саҳифа) дан кам бўлмаслиги, 1 б.т. (16 саҳифа) дан ортиқ бўлмаслиги лозим. Мақола таҳририятга Times New Roman шрифти, 14 ўлчовда, 1,5 қатор оралиғида, чап томондан 3 см, юқори ва паст томондан 2,5 см, ўнг томондан 1,5 см қолдирилган ҳолатда А4 форматли стандарт қоғознинг бир томонига чоп этилган ва муаллиф(лар) нинг шахсий имзоси билан тасдиқланган ҳолда бир нусхада топширилиши зарур. Электрон шакли Word 2000-2016 дастури, doc ёки docx форматида xma_axborotnomasi@mail.ru ёки mamun-axborotnoma@academy.uz электрон почта манзиллари ҳамда +998935691670 рақамли телеграмм саҳифаси орқали қабул қилинади. Мақола тегишли фан соҳаси бўйича фан доктори ёки илмий унвонга эга фан номзоди тақризи ва ИТМ ёки ОТМ томонидан эксперт хулосасига эга бўлиши талаб қилинади.\nМақола расмийлаштирилганда, дастлаб юқори чап томондан УЎТ (УДК) қайди, бир оралиқдан сўнг бош ҳарфларда мақола мавзуси, кейинги сатрда муаллиф(лар)нинг исми, шарифи, отасининг исми, илмий даражаси ва илмий унвони, иш жойи ва лавозими тўлиқ ёзилади. Кейин ўзбек, рус ва инглиз тилларида аннотация ва калит сўзлар келтирилади. Аннотация 2-3 жумладан иборат бўлиб, ўзида мақола мазмунини ифодалаши лозим. Калит сўзлар мавзуни очиб берадиган 10 дан ошмаган сўз ва иборалардан иборат бўлиши керак. Мақолада кириш, мавзунинг долзарблиги, масаланинг мазмуни, ечим ҳамда тегишли хулоса ва тавсиялар келтирилиши, сўз, ибора ва формулалар аниқ ифодаланган, гап ва жумлалар тизимли бўлиши талаб қилинади.\nТаҳририят мақолаларни таҳрир қилиш ва қисқартириш ҳуқуқига эга. Талаб даражасида расмийлаштирилмаган мақолалар ахборотномада эълон қилинмайди. Мақола муаллифларига таҳририят қўлёзмаларни қайтариш ва ёзма жавоб бериш мажбуриятини олмайди. Мақолани тахрир қилиш, нашрга тайёрлаш ва чоп қилиш учун кетадиган ҳаражатларни қоплаш учун 1 саҳифага 20 минг сўм миқдорида бадал пули тўланади.\nЭндиликда “Хоразм Маъмун академияси ахборотномаси” нинг мавжуд сонлари билан Хоразм Маъмун академияси расмий сайти: mamun.uz да танишишингиз ва юклаб олишингиз мумкин.